Intuizioei segika

Iepa Aitor.

Nik ere menturari zor diot mundura euskaldun sortua. Eta menturari zor dizkiot seguraski gauza ainitz. Baina badakizu zer? Uste dut intuizioei gehiago zor dizkiedala, zerbait intuitu eta, horri segitzen ausarturik urratu ditut bide zidorrak.

Ikasi nahia ikasgai, hel diezaiogun lanari beraz. Aipatzen dituzunak, sistemaren albo-kalteak dira. Protesta genezake horien kontra baina, ez dut uste, lan erreforma bat ala bestea, langabezi tasa pixka bat gorago ala apalagoa, soldata doi bat emendatu edo ez… gauza handirik aldatuko denetz…

Erabaki behar duguna da, ze harremantzeko modu nahi dugun gure inguruko pertsonekin; truke eta interesezkoa? Horrela ehuntzen baitu giza-harremanen sarea lanak, lansari baten truk egiten dugu lan, lansari baten truk eginiko besteen lana erosteko. Ahal den prezio apalenean erosi besteen lana, eta era berean, ahal den prezio gorenean saldu gurea…

Intuitzen dut oinarri huntatik zail ukanen dugula jendarte justu bat eraikitzea.

Eta aitortuko dizut Aitor nahiko nukeela zinez lan erreformen kontrako mobilizazioetan elkartzen girenak noizbait mahain ixkin batean jar gaitezen, karrikak inarrosten pasatu orenen zergatiak eta zertarakoak erantzuteko. Analisi sakonagoak, errotikako arazoei heltzea eta ausartzea, ausartzea zalantzan jarri eta hobea irudikatzen. Hori omen da ikasteko bidea ezta? Zergatien eta zertarakoen inguruan hausnartzea, zuzena ez dena kritikatu baina bereziki hobea eraikitzen entseatzea.

Gure belaunaldia, aitzinekoak baino bizi-maila hobea izanen ez duen lehenetarikoa dela diozu. Elektrikarik gabe, pasta eta irrisa janez eta dexeterietan errekuperaturiko altzariz hornituriko etxean bizitzea hautatu duen honek erranen lizuke diru eta materialak ez duela errealki balio handirik.

Horixe opa nuke nik, ez dezagula egin berariaz ikastetik lan-mundurako jauzia. Hauta dezagun zer egin nahi dugun gure bizian. Iduri du supermerkatuetan saltzen diren produktuen artean soilik hauta dezakegula. Justuki hori sinesteraino, bizi-maila hobea dugula salgai diren gauzen artean erosteko gaitasun handiagoa dugularik.

Baina nik uste dut ezetz, ameslari bat nintzela erran nizun lehengoan, eta gaur, intuizioei segitzen ausarturik bide zidorrak urratzea hautatzen duenetako bat, eta hala da. Langabezia paperak siña ditzagula nahiko nuke nik! Hauta dezakegulako sinesten dugun horretan lan egitea, nahi dugulako lan egitea eta ez diru truke; gure lehen mailako beharrei kolektiboki erantzun eta gure lanaren fruituak elgarri emaitea. Hauta daiteke Aitor, nun eta zer ikasi eta nola eta norentzat lan egin.

Norekin? Zure antzeko kezka politiko, sozial, kultural eta afektiboak dituztenekin harremantzea zuretzat funtsezko ikaspidea izan zela zenion. Eta bat nator, nik ere horrela bizi dut, baina intuitzen dut elgarri elikatzen dizkiogula kezka hauek, eta kurios naiz, gure kezkei tiraka, zenbatengan erne ditzakegun kezka politiko, sozial, kultural eta afektibo berriak.

Nik kezkatu ainitz ditut inguruan, baina gero eta argiago dut sinesten dutenekin eraiki nahi dudala. Sinesteari kutsu erlijioso mistiko bat esleitu diogu eta badirudi gaur egungo gizarteak ez duela deusetan sinesten. Baina nik uste dut sinetsi behar dugula. Sinetsi gugan, sinetsi hauta dezakegula, aldatu eta eraiki. Sinestea gaitasun handia dela iduritzen zait; gauzak aldatzeko gaitasuna dela sinestea. (Katalanak hunaino iritsiko ote ziren sinetsiko ez balute?)

Eraldaketa edo alternatibaren gisako hitz handiak nik ere, eguneroko esperimentaleku ttipietan topatzen ditut. Ttipia du ametsleku eta eraikitze zelai, handiak irentsia ez izaiteko borrokan hazitako euskaldun ttipiak.


Hola zen,hola da-Sarri Sarri

"Hola zen, hola da" atalean, Kortaturen "Sarri Sarri" kantuaren inguruan aritu ginen aintzineko batean


Festa berdinzaleagoetara pauso berriak emateko garaia

Hirugarren urtez, Jai Behatokiak Tolosako sanjoanak aztertu ditu, eta zenbait ondorio atera; emaitzekin ekintza plana osatuko du, orain, Tolosako Udalak.

Tolosako jaietan emakumeen presentzia eta parte hartzea bermatze aldera, Tolosako Udalak martxan jarri zuen, duela hiru urte, Jai Behatokia. Finean, jai batzuen bueltan azter litezkeen datu guztiei begiratzeko tresna da eta, horrela, antolakuntza, komunikazioa, egitaraua eta indarkeria matxista izan dituzte jomugan, gero ondorioak ateratzeko. Azken neurketa aurtengo sanjoanen ingurukoa izan da, eta udalak ekintza plan bat osatzeko asmoa iragarri du, «epe labur, ertain eta luzeko helburuak» zehaztuz. Aipatzekoa da, Jai Behatokiak ez dituela inauteriak aztertzen, baina udalak berdin-berdin jasotzen dituela haiei dagozkien datuak.

Azken sanjoanei dagokiona da udalak plazaratu berri duen informazioa eta, antolakuntzari dagokionez, hiru bilera behatu ditu behatokiak. Horietan, parte hartzea nahiko parekidea izan zen emakume eta gizonen artean, baina, adinari eta ordezkaritzari dagokionez, aniztasun handiagoa izan da gizonezkoen artean: eragileak, herritarrak, teknikariak eta zinegotziak.

Horrez gain, datu aipagarria da Jaiak berdintasunean gidaren ezezagutza: herenak bakarrik zuen haren berri.

ZEHARKAKOTASUNIK GABE

Sanjoanen bueltan behatutako hiru bileretan, honakoa izan da hutsune nabarmenena: berdintasuna ez zen zeharkako gaia izan. Bide beretik, jai bilera horietan ez zuten festa giroko indarkeria matxistaren gaia jorratu, ez udalak, ez eragileek proposatuta.

Kontrara, jaiak iragartzeko komunikazio esparruari dagokionez, Jai Behatokiak erdietsi du irizpideak «oso sistematizatuta» daudela honezkero.

Horrela, gaur egun errutinazko lanak dira kartel lehiaketako epaimahaia parekidea izatea, egitarauan hizkuntza eta irudiak zaintzea, egitarauan indarkeriaren aurkako mezuak zabaltzea, eta egitarauan emakumeen parte hartzea ikusaraztea, besteak beste, eskopetarien, bordon dantzarien eta batukadako kideei dagokienez.

Iazko datuak aurtengoekin alderatuta, txupinazoan ere izan da hutsunerik, Jai Behatokiak egindako txostenaren arabera. Hasiera batean, jaietako suziria botatzeko lau hautagaiak emakumeak edo emakumezko taldeak izanagatik, azkenean Tolosako Udal Txistulari Banda igo zen balkoira jaien hasieran.

Kontzertuetan ere, oraindik egiteko asko dagoela dio txostenak, izan ere, programatutako saioetatik %28an parte hartu zuten emakumeek, eta hainbatetan saio oso maskulinizatuak izan ziren.

«ERAGIN EREMUA HANDITZEA»

Jai bileren inguruko hausnarketa «integralaren beharra» azpimarratu du Jai Behatokiaren txostenak. Horrela, ezinbestekotzat jo dute berdintasunaren gaia eta indarkeria matxistarena zehazki bilera guztietan lantzea.

Horren harira, «zor historikoa» parekatze aldera, behatokiak proposatu du, urtero txupinazorako emakumeak lehenestea, eta emakume musikariak kontratatzeko udal irizpideak sortzea.

Indarkeria matxistaren aurka, berriz, tabernariekin lanketa bereziak egitea da etorkizunera begirako helburuetako bat, haiek erasoak errazago identifika ditzaten, eta aurre egin diezaieten.

Horrela, beraz, Tolosako Udalak azaldu du «estandarrak igotzeko unea» dela, eta jai berdinzaleetara iristeko «pauso berriak» ematekoa. Behatokiaren emaitzekin ekintza plana diseinatzea izango da lehenengoa, eta gero plan hori gauzatzen hastea.


Arabako larrialdi garraioa «egokitzat» jo du Darponek

Gasteizko bi adingabek izandako ezbeharrak politikoki ez erabiltzeko eskatu du Osasun sailburuak

GASTEIZ. Astebetean Gasteizko bi adingabek ezbehar larriak izan dituzte: jaio berri bat zendu zen abuztuaren 19an, eta beste bat oso larri dago, Gamarrako igerilekuetan istripua izan ondoren. Horiei osasun sistemak emandako erantzuna defendatu du Jon Darpon Osasun sailburuak. Arabako larrialdi zerbitzuak egindako lana goratu du, eta egun dauden baliabideak «egokiak eta nahikoa» direla nabarmendu du. «Zorigaiztoko bi gertaerak ez daude lotuta antolaketa arazoekin edo baliabide faltarekin, baizik eta, agian, saihestu ezin ziren zoritxarreko egoerekin».

Larrialdietarako garraioak PPko Arabako presidente Javier de Andresen kritikak jaso ditu. Baliabide gehiago jartzeko eskatu dio sailburuari, aipatu bi ezbeharren harira. Darponek ezbeharrak politikoki erabiltzea aurpegiratu dio PPko agintariari, eta datuak faltsutzea kritikatu du. De Andresek esan zuen bizi euskarri aurreratuko anbulantzia bakarra dagoela, eta Darponek erantzun zion lau daudela.

Haurrei larrialdi zerbitzua emateko osasun sareari buruz, berriz, azaldu du «nazioarteko irizpideak» betetzen dituela. Haurren zainketa intentsibo larrien unitatea Gurutzetan (Barakaldo, Bizkaia) dagoela, baina jaioberrien «konplexutasun maila goreneko» unitatea Araban dagoela esan du.

Gamarran ezbeharra izan zuen adingabea Gurutzetan dago oraindik ere, oso larri: arnasa hartzeko laguntza eta botikak behar ditu.


Telebistarako euskal fikzioaz eta botere politikoaz ariko dira, besteak beste, Crossover jaialdian

Bihar abiatuko da bigarren Crossover jaialdia, telesailen kultura oinarri duena. Hilaren 11ra bitarte, gizartean horrenbeste hedatu den entretenimenduari buruzko estreinaldi, solasaldi eta proiekzio hainbat antolatu dituzte. Koldo Mitxelena eta Tabakalera artean izango dira jarduera guztiak, eta sarrera librea izango dute edukiera bete arte.

Euskarazko fikzioak tarte berezia izango du jaialdian. Asteazkenean, Goenkaletik Go!azenera: telebistarako euskal fikzioa solasaldia egingo dute Koldo Mitxelenan (19:00). Xabi Zabaleta –Go!azenen sortzaileetako bat–, Ainhoa Larrañaga –aktore protagonistetako bat– eta Olatz Beobide –Goenkaleren errealizadorea– euskal fikzioaren iraganari, orainari eta etorkizunari buruz arituko dira. Gaizka Izagirre telesailetan aditua izango da moderatzailea.

Egitarauaren beste pizgarrietako bat ostiraleko #Eztabai afaria izango da (21:00). Ni Neu jatetxean politikaren mundua lehen eskutik ezagutzen duten gonbidatuak elkartuko dituzte, beraien ikuspegitik azaltzeko zenbateraino den egia fikzioan agertzen den boterearen eta politikaren arteko harreman hori. Ondorengoek parte hartuko dute: Aitzole Araneta, Jon Insausti, Olaia Duarte, Denis Itxaso eta Borja Semper. Marilo Garcia izango da moderatzailea. Menua kontsultatu eta sarrerak erosteko helbidea.

Gipuzkoako Foru Aldundiaren Kultura Sailak eta Kultur Factory agentziak dira Crossover jaialdiaren antolatzaileak. Egitarau osoa hemen topatuko duzue, egunez egun.


Mikel Urdangarin: "Hamazazpi urteotan ez naiz inoiz bakarrik egon taula gainean"

Zapatuan kontzertua eskainiko du Mikel Urdangarinek Durangoko Plateruena Kafe Antzokian, gaueko 22:30ean. Otsailaren 8an hasitako biraren parte da emanaldia, eta berak bakarrik joko du, taldekideen laguntzarik gabe.

Bira bat egiten duzun bakoitzean, ezin etxetik gertu jo gabe geratu.

Etxetik ez naiz pasako, baina inguruko herrietatik bai: Durango, Gernika... Hainbat lekutan joko dut, baina distantziak herri honetan oso laburrak dira.

Zer du berezi etxetik gertu kontzertu bat eskaintzeak?

Niretzat jotzea bera, etxetik gertu zein etxetik urrun, beti da berezia. Kontzertu bakoitza ospakizun bat da, eta horrela bizi ditut emanaldiak. Etxetik gertu, agian, gertutasun horrek zer edo zer berezia ematen dizu. Hala ere, gaur egun, gure kontzertu gehienak Euskal Herrian izaten dira, eta distantzia afektibo hori edo dena delakoa leku guztietan laburra da. Baina azpimarratuko nukeena da kontzertu guztiak direla berezi niretzat.

Zergatik erabaki duzu orain kontzertuak bakarka eskaintzea?

Orain sentitzen dut dela horretarako sasoia. Nire lagunek eta gertukoek badakite aspalditik eduki dudala bakarrik jotzeko ideia buruan, baina gauza bat dela, bestea dela, ez dut pauso hori eman. Diskoak etorri direlako, kolaborazioak etorri direlako edo beste edozein aitzakia tarteko, beti bazter batera utzi dut ideia hau. Aurreko biran, Jainko txiki eta jostalari hura izenekoan, hasi nintzen pentsatzen sasoia dela hau egiteko. Bestalde, lehen nire burua ez nuen hain prest ikusten, eta batzuetan hori izaten da arrazoia. Beharbada, gitarrak eta norberak osatutako bikotean konfiantza handirik ez... Edo batek daki zergatik! Baina oraingoan animatu naiz.

Arraroa da formatu honetan jotzea?

Bada arraroa, bai. Beti izan naiz bakarlaria, baina beti egon naiz taldeagaz. Hamazazpi urte hauetan ez naiz sekula bakarrik egon taula gainean. Jendeak pentsatzen du hasieran bakarrik ibiltzen nintzela, baina ez da egia, beti eduki izan dut norbait alboan. Eta bakarrik jotzearen arrazoi handi bat da sekula ez dudala horrelakorik egin; bakarlaria naizela kontuan izanda, bakarrik irteteko gogoa dut. Niretzat berria izango da, eta espero dut jendearentzat ere berria izatea.

Zer moduz biran?

Oso gustura nabil. Oso harrera ona izan dut, bete egin dira aretoak. Baina normalean ohituta nago lagunduta egotera, eta orain taula gainean eta jendearen aurrean bakarrik egoteak beste inpresio bat eragiten dit, beste era batera ikusten ditut gauzak. Hala ere, oso pozik, oso giro polita egon zen, jendea oso gainean eduki nuen. Azken finean, nire ardura kontzertu guztietan ahalik eta kontzertu indartsuena jotzea da, eta bakarrik egonez gero, oraindik ere ardura handiagoa da. Saiatzen naiz ez dadila izan kontzertu laua eta lineala, baizik eta emozioak sortzen dituena.

Aurreratu dezakezu zer aurkituko duen entzuleak Durangon eskainiko duzun kontzertuan?

Hasi naiz errepertorio bategaz, baina ezin dut asko gehiago zehaztu. Hala ere, asmoa dut beti taldeagaz jo izan ditudan abestiak jotzeko, eta berritasuna da instrumentu batzuk faltako direla. Azken finean, abesti horren jatorria erakustea da asmoa: gitarra eta ahotsa. Esan dezakedana da aspaldiko kantuak berreskuratuko ditudala eta atzera begirako irakurketa bat egiten saiatuko naizela.

Zer da horrelako kontzertuekin bilatzen duzuna?

Nik uste dut kontzertu guztietan bilatzen duzula gauza bera; hau da, komunikatzea, taula gainean zaudela zure eta publikoaren artean zubi ikusezin hori eraikitzea. Musikarion obligazioa da, beharbada, lehenengo pauso hori ematea, baina taula gainera emozioak sortzeko ateratzen gara, bestela ez dauka zentzurik. Azkenean, zuk jendearengana heldu nahi duzu, modu on eta sakonean betiere. Taldeagaz beti izan da asmo bera, eta orain bakarka ere bai. Gertatzen dena da bakarka diskurtsoa desberdina dela. Gertuagokoa da, ni naizelako erreferente bakarra, eta jendearentzat ere irisgarritasun hori desberdina da. Orokorrean, giro ezberdina da taldeagaz jotzean edo bakarrik jotzean sortzen dena.

Disko berriaren aurkezpen moduko bat ere bada bira hau, ezta?

Bai. Eta bira honetan gauza bat egin behar dut sekula ez dudana egin. Abestiak beti erakutsi ditut grabatu eta gero. Jendeak beti ezagutu ditu abestiak taldeagaz. Orain kantuak grabatu aurretik erakutsi nahi dizkiot entzuleari, abestien sorreran, gitarra eta ahotsean. Gogotsu nago jendearengan horrek zer erreakzio sortzen duen jakiteko.

Zer itxura hartzen diozu diskoari?

Oraindik oso hastapenetan nago, eta urtebetera-edo publikatzea aurreikusten dut. Hala ere, konpromiso gabe hartu nahi dut hau, heltzen banaiz ondo, eta, bestela, hurrengo urterako utziko dut. Baina asmoa hori da, urte bukaeran disko bat osatzea, bira honetan batutako kantuekin. Beraz, ezin dizut esan zer itxura hartzen diodan. Orain ilusionatuta nago, eta irrikaz kantuak erakusteko. Nahiz eta gezurra dirudien, taula gainera bakarrik irtetea gauza berria da niretzat, eta horregaz nahikoa daukat.

Kuriositate moduan, Gasteizko zure tabernan ere eskaintzen dituzu emanaldiak.

Bai, baina oso saio informalak izaten dira, lagunartekoak. Tarteka etortzen dira musikariak formatu txikian, bakarka edo binaka, emanaldiak eskaintzera, baina nik jotzen dudanean oso modu informal eta xaloan izaten da, goizean elkarri deitu eta iluntzean jo.


Albiste irakurrienak

Urtzi Etxeberriari ongietorria Ferrerias plazan. (Argazkia: Hitza)

IRUTXULO.HITZA.EUS-en, azken zazpi egunetan bisita gehien jaso dituzten berriak.

‘Urtzi Etxeberriari ongietorria egin diote Amara Berrin’

Joan den asteburuan ongietorria egin zioten bere auzoan. Donostiarra aske geratu zen otsailean, Frantziako Uzercheko espetxetik atera eta gero.

‘Argentinara doa bertso pilota’

Duela lau urte hasitako emanaldia, lehen aldiz, Euskal Herritik kanpo eskainiko dute. Zazpi lagunek 15 eguneko bira egingo dute, Buenos Airestik hasita. Euskal etxeetan eskainiko dituzte saioak, abentura berri honetan. Joan den astean argitaratutako erreportajeak bisita asko izan ditu webgunean.

‘Eszena ikusgarria kaian’

Alli abajo telesaileko lan taldea Donostian filmatzen ibili da. Kaian filmatu zuten eszena batek ikusmira handia sortu zuen, Ertzaintzaren auto bat uretan murgildu zutela eta.

‘Bederatzi egunez euskaraz bizitzeko apustua egin dute’

Korrikak irauten duen egunetan euskaraz bizitzeko erronkari helduko diote Donostiako hainbat gaztek.

‘Gogoa eta jarrera ona ezinbestekoak dira’

Erretiroa hartu dute Donostia Ospitaleko langile izan diren Egiako Gurutze Garciak (Egia, 1953) eta Ana Marcosek (Egia, 1951). Euren lanbideaz eta esperientziaz esandakoa jaso zuen Irutxuloko Hitzak erreportaje batean, eta harrera ona izan du webgunean.

‘Gogotsu gaude jarraitzeko’

Urtebetez egunero 1.300 errefuxiaturi jaten eman ostean, Chioseko sukaldea itxi egin du Zaporeak proiektuak. Laguntza Grezia osora zabaltzen ari dira orain. Zazpi Garcia kideak boluntario gisa bizitakoa kontatu dio Irutxuloko Hitzari.

‘Denen artean erabakiko dute nola antolatu jaiak’

Rinoplastia Operazioa aurkeztu zuten asteburuan Egian. Porrontxo jaien beherakadari konponbide bat bilatzeko prozesua da, eta helburua da guztien artean antolaketa berri bat eraikitzea. Aurkezpenaren bideoa ikusgai dago webgunean.

‘Euskarak gero eta presentzia handiagoa du Wikipedian’

Gaur egun munduan dauden ia 7.000 hizkuntzetatik, soilik 300 daude wikipedian eta artikulu kantitateari begiratuta euskara 31. lekuan dago. Euskal Wikilarien Kultur Elkarteak emandako azken datuak jaso ditu Irutxuloko Hitzak.


20. Gazte Festa ospatu dute zaldibiarrek

Zaldibiako Gazte Festak 20. urtemuga bete du eta ekitaldi sorta batekin ospatu dute. Arkakusoaren jaitsierarekin eta Gazte Asanbladak prestatutako ikus-entzunezkoarekin hasi zuten festa ostegunean. Sagardo dastaketa, dantza kubatarrak eta Sasi-pilotari Txapelketako finalak ere izan dituzte.


Udal Legearen proiektuaren lehen sei ataletan ados jarri dira EAJ eta EH Bildu

Udal Legearen inguruko lantaldean eman dute erdibideko akordioaren berri bi taldeek. Finantzaketa alorrean, baina, ez dira ados jarri, eta negoziatzen jarraituko dute.

EAJk eta EH Bilduk akordioa lortu dute Udal Legearen proiektuaren hainbat atalen inguruan, zehazki lehenengo sei kapituluen inguruan. Goizean bildu da Eusko Legebiltzarrean Udal Legearen egitasmoa eztabaidatzeaz arduratzen den lantaldea, eta bertan eman dute sei kapituluen inguruko erdibideko akordioaren berri bi taldeek, EH Bilduko iturriek BERRIAri baieztatu diotenez. Nolanahi ere, legearen inguruko akordio orokorra oraindik ez dute lortu. Finantzaketa alorrean agertu dituzte bi aldeek iritzi kontrajarriak. Finantzaketarena hasieratik izan da akordiorako trabarik handiena, izan ere, EH Bilduk –eta baita PSEk ere– eskatzen dute udalei hitza eta botoa ematea Herri Dirubideen Euskal Kontseiluan. EAJk eta PPk, baina, ez dute sekula ongi ikusi bide hori.

EAJk eta EH Bilduk lortu duten akordioak, besteak beste, honako alor hauek jorratzen ditu: euskarari tratamendu "orekatua" ematea udal mailan, udal eskumenak "blindatzea" eta gardentasuna eta herritarren parte hartzea bermatzea udaletan.

Lantaldearen hurrengo bilera hilaren 23an izango da.


2012ko aurrekontua lantzen hasi aurretik proposamenak egiteko deia herritarrei

Baserritarrak/Turismo batzordetik egin dute deia; azken eguna urriaren 28a da.

Urtero egiten den deia da; aurrekontua lantzen hasi aurretik udal arduradunek jakin gura dute herritarrek zein proposamen dituzten. Ohikoena da proposamenak norberaren baserrirako edo auzorako egitea, baina herri osorako egindakoak ere onartzen dituzte.

Proposamenak udaletxean aurkeztu behar dira, esan bezala, urriaren 28a baino lehen.


Bideoa: San Pelaio bezperako ekitaldia

Hona hemen Lege Zaharren enparantzan eginiko San Pelaio bezperako ekitaldiaren ikus-entzunezkoa.


Espazioa irabazten

Bai, hondartzara joan gaitezke! Eta joan gara, eta egia esan, niri behintzat inposatu dizkiguten baldintzek ez didate hondartzarako plana gehiegi aldatu. Nor egoten da haur ttikiak dituela, etzanda eguzkia hartzen? Nork dauka zorte hori? Nik ez. Lau urte daramatzat ur ertzean zutik paseo ttiki-ttikiak ematen edota itsaso zabalera so.

Dena dela, aitor dezadan, esan bezala plana askorik aldatu ez bazait ere, ez zait inposaturikoa egiten ari naizenaren sentsazioa gustatzen. Etzan ez, baina hondarretan esertzea tentazio bilakatzen zait. «Haurrak bai, helduak ez», esan zidan poliziak joan den astean. «Jan dezakezue meloia eserita, bihotzak», esan nien ttikiei. Hori bai, beraiek, ustez herritarrok protokoloa betetzen ari garela segurtatzen ari diren poliziak bai. Bistan da, haiek egon daitezke, beren etxola barruan, denak batera, hondartzako aulkietan eserita. Gaixoak nekatu egiten baitira zutik lanaldiak iraun bitarte.

Horrela gaude Hendaian, oker ez banaiz antzeko zabiltzate Hondarribian.

Hemen ostatuak ez dira oraindik zabaldu, oker ez banaiz datorren astean izanen dute aukera. Beti ere orain arteko itxialdiarekin porrot egin ez duenak. Irunen eta Oiartzunen ikusi ditut terrazak lepo, eta poza ematen du. Horren egarria genuela sumatzen da. Tira, utzi digute hau ere egiten.

Beraz, badugu Hondartza eta baditugu terrazak. Mendira joan gaitezke, erosketak egin ditzakegu…

Pozik, oso pozik egoteko moduan gaude! Zer gehiago behar dugu?

Ironia edota umorea alboratuz, txotxongilo izatera kondenatuak ote gauden pentsatzen ari naiz azken egunetan. Eta pentsatze hutsak, beldurra ematen dit. Ez diezagutela irri egiteko gogorik kendu. Ez diezagutela duintasuna lapurtu. Azken urteetan hainbat esparrutan entzun bezala, eguneroko une batzuetan, espazio zenbaitetan urrats ttikiak eginez, askatasun pittin bat gehiago irabaz dezakegu.

Esate baterako, irakurtzen ari zaren hedabide hau online edo paperean kontsumitze hutsak, hatsa ematen dio euskarari eta informazio trataera askeari.


Zumaiakoko errendimenduzko alebin mutilen taldea hirugarren Zizurkilgo txapelketan

Zumaiakoko errendimenduzko alebin mutilen taldeak astebukaeran eman zion amaiera denboraldiari, Zizurkilen jokatu zuen txapelketan.

Larunbatean lau partidu jokatu zituen. Urolarekin 1-1 eta Real Unionekin 0-0 berdindu zuen, eta Oriokori 1-0 eta Danenari 2-0 irabazi. Igandean finalerdia Añorgaren aurka 1-0 galdu zuen eta 3. postua bereganatu zuen Real Unioni 3-0 irabazi ondoren.


San Roke eguna, egun handia Buruntza auzunean

Meza, bertso saioa edota soka dantzaren bitartez urteroko tradizioa biziberritu dute Buruntzan, San Roke egunean.

[Argazkiak] [Bideoa]


Transgenikoak baimentzea edo ez estatuen esku utzi du Europak

Genetikoki eraldatutako organismoak debekatu nahi dituztenek arrazoitu beharko dute erabakia

Ez batzuentzat eta ezta besteentzat ere. Erabaki salomonikoa hartu du Europako Batasunak hazi transgenikoen inguruko gai gatazkatsuan. Bruselak baimenduta ere, hazi transgenikoak landatzea estatuen erabakiaren esku egongo da. Alegia, eurek erabakiko dute baimentzea edo debekatzea.

Hori erabaki zuten 28 estatuetako Nekazaritza ministroek atzo egindako ministroen kontseiluan. 26 estatuk alde bozkatu zuten, eta bi abstenitu egin ziren: Belgika eta Luxenburgo.

Hala, esan daiteke aspalditik blokeatuta zegoen gai bati irtenbide bat eman diola Europako Batzordeak. Eta, Ameriketako Estatu Batuetako (AEB) multinazionalak aspaldi egiten ari ziren eskariari men eginda, labore transgenikoek laster izango dute irekita Europako bidea.

Gaur egun Europan baimenduta dauden bi haziez gain —Monsantoren MON810 eta Pionnerren TC1507 arto transgenikoak— beste bost Bruselaren baimenaren zain daude. Guztiek ere lortu dute Elikagaien Segurtasunerako Europako Agentziaren oniritzia. Atzo lortutako akordioaren arabera, herrialdeek baimendu ahal izango dute transgeniko horiek erabiltzea, herrialde osoan edo zati batean.

Oraingoz MON810 artoa da Europan ereiten ari den hazi transgeniko bakarra. Eta, hain zuzen ere, Espainian —Euskal Herriaren kasuan, Nafarroan—, Portugalen, Errumanian, Txekiar Errepublikan eta Eslovakian dago baimenduta. Beste zortzi herrialdetan —Frantzian, esate baterako— neurriak hartu dituzte hura erabiltzea debekatzeko.

Aurrerantzean hazi transgenikoak debekatzea deliberatzen duten estatuek Europako Batzordeari jakinarazi beharko diote erabaki horren berri, eta zehaztu gabe dauden arrazoi zerrenda bat edukiko dute eskura horretarako.

Atzo hartutako erabakia indarrean sartuko da Europako Parlamentuak onartu ondoren.

«Sistema berriak hautatzeko eskubidea bermatzen die estatuei», adierazi zuen Segolene Royal Frantziako Ingurumen ministroak atzoko bozketaren ostean.

Luxenburgoko Ingurumen ministro Carole Dieschbourg, berriz, ez zen hain baikor azaldu, eta transgenikoen «baimen uholde bat» iragarri zuen.

Ekologistak ere iritzi berekoak dira. Esaterako, Lurraren Lagunak elkarteak salatu du Monsanto eta halako multinazionalei «ezin onartuzko botere» bat eman diela Europak. «Gobernuak debekatzeko eskubidea eduki behar dute, enpresen baimenik gabe».

Aspaldiko eskaria

Europako Parlamentuak onartzen badu akordioa, hamalau urteko eztabaidaren ondoren, hazi transgenikoak saltzen dituzten enpresek irekiak izango dituzte Europako Batasuneko ateak. Laster baimenduko dute TC1507 artoa, eta haren atzetik etorriko dira besteak.

2001etik iaz arte egon zen blokeatuta TC1507ren baimentzea, estatuen arteko desadostasunengatik. Alabaina, iazko azaroan Europako Justizia Auzitegiak «oinarri gabekotzat» jo zuen atzerapen hori, eta Bruselari agindu zion hasteko baimentzeko tramitea. Otsailean Europako Batzordean izandako bozketan aurrera egin zuen arto hori baimentzeko eskariak, nahiz eta hemeretzi estatu kontra azaldu eta Alemania eta Belgika abstenitu. Batzordea hauteskundeen zain geratu da oniritzia emateko, eta bozak pasatuta laster egongo da salgai.


Bilboko Udalak Aste Nagusiko programaren 115.000 ale buzoneatuko ditu


Amaitu dituzte Zumaiako arranplako lanak

Amaitu dituzte dagoeneko Arbustain ondoko arranplako konponketa lanak. Eusko Jaurlaritzako portu zuzendaritzak ekainaren hasieran hasi zuen obra, eta lehenago amaitzea espero bazuten ere, atzo zabaldu zuten arranpla.

Zimenduak kalteturik zeuden, eta horrek sor zitzakeen arazoak ekiditeko aritu dira konponketa lanak egiten. Eusko Jaurlaritzako Kontratazio plataforman jartzen duen arabera, Moyua eraikuntzak aritu da lanaren exekuzioa egiten eta, guztira, 47.432 euroko (BEZ barne) kostua izango du.


Joseina Etxeberria eta Jon Gotzonen udako plan perfektua!

Udako planen atalean, aste honetan, Gazteako bi esatariak elkarrizketatu ditu Jon Garatek.

Barre artean kontatu digute Joseina Etxeberria eta Jon Gotzon Aldaparenak, zein den beraien udako plan perfektua.


Lau lagun zauritu dituzte Indian, Israelgo enbaxadako auto baten aurka egindako atentatuan. New Delhin izan da erasoa


Udaletxeko pintore baten lan istripua

A. M. udaletxeko langilea aldamiotik behera, 1,20 metroko altuera ingurutik, erori zen ostegun goizean Landaberri-Garaikoetxea ikastetxean margo-lanak egiten ari zela. Lan-istripu honen ondorioz, puntuak eman zizkioten buruan, eskumuturra hautsita du eta beltzuneak. Gaua eritetxean egin bazuen ere, zorionez, zauriak ez dira larriak eta sustoa pasata, jada etxean da.•


Animaliak gerra lekuetan ere bizirik

Gizakien arteko gerra hilgarria hamarkadetan izan arren ,Afganistanen animalik bizirik irauntzen dute.

Animalia hauek kamara trampa batuzekin aurkitu dira.Animaliak extintuak zeudenak dira eta zientzialariak aztertu egin dute ze animalia diren.

DNA azterketa batekin egiaztatu dute espeziea eta zenbat ejemplar dadude.Animali hauek hartz beltza Asian , hartz grisa eta lehoinabarrak dira.

Ikasketa bat aztertu du animaliak bizi iraupena handitu dutela eta 2009 baino gehiago ejemplarrak daude.

Gainera kamera tranpekin baieztatu da espezie berria aurkitu dela. ahate bat berdegorri ditzen dena inoiz ikuzi egin dena munduan.

Zergatia ez da zehatza baina uzte dute jendea lagundu egin duela.bizitzera joan direan ez zutelako non bizi landa eremuak zaindu dutenez animalia gehiago egon dira.

animalia hauek ez dira bakarrak,katuak txakurrak...ere daude afganistaneko kaletan eta militarrak zaintzen dituzte.

Naiz eta animaliak garrantzitzuak ez direla pentsatea guretzak oso garrantzitzuak eta baliogarriak dira.beraz animaliak zaindu eta haien bizitza hobetu.


140 kiloko atuna erosi du Oñatiko arrandegi batek

200 lagun baino gehiagori jaten emateko hegalaburra lortu du Oñatiko arrandegi ezagun batek. Herrian dituzten hiru saltokietan saltzeko asmoz ekarri dute eta jada hainbat enkargu jaso dituzte. Tamaina handia izan arren kalitatea berdina edo onagoa dela adierazi du arrandegiko jabeak.

140 kiloko atunak ez dira egunero ikusten Debagoieneko arrandegietan. Baina gaurkoan, Kantauri itsasoko hegalabur erraldoi bat salgai jarri du Oñatiko arrandegi ezagun batek.

Getariako Santa Ana itsasontziko arrantzaleek kostaldetik 40 miliatara harrapatu dutela azaldu du Rikardo Fernandez arrandegiko jabeak. "Getarian dagoen itsasontzirik onenetakoak harrapatu du. Labeldun atun gorria da, eta orain berau saltzeko dokumentazioa prestatzen ari gara."

Bertatik zenbat pertsonek jan dezaketen galdetuta zera adierazi du Fernandezek. "Pisua kontuan izanda 200 lagun baino gehiagok jan dezakete tamaina honetako atun batetik". Jada jaso dituzte inguruko jatetxe eta bezero askoren enkarguak eta atun erraldoia azkar salduko dutela uste du.

Arrainetan aditua ez den norbaitek pentsa lezake tamaina handia izatean kalitatea gal dezakeela era honetako pieza batek. Baina arrandegiko jabearen esanetan, atuna zenbat eta handigoa izan, okela are xamurragoa izan ohi da.


Torrak 'premiazko' bilera eskatu dio Sanchezi Kataluniako 'errepresioa' aztertzeko

'Fiskalak talde kriminala garela esan digu, gure kideentzat 70 urteko kartzela zigor eskaerak egin dituzte, jendea dugu erbestean...', salatu du.

Quim Torra Kataluniako Generalitateko buruak iragarri duenez, 'premiazko' bilera eskatu dio gaur bertan Pedro Sanchez Espainiako Gobernuko jarduneko presidenteari preso dauden buruzagi independentisten egoera eta "errepresioa" aztertzeko.

"Fiskalak talde kriminala garela esan digu, gure kideentzat 70 urteko kartzela zigor eskaerak egin dituzte, jendea dugu erbestean, errepresioak ez du etenik. Hau guztia konpondu beharra dugu", adierazi du Torrak

"Sanchez jaunari bilera eskatu nahi diot, lehenbailehen, egoera honen inguruan hitz egiteko", argitu du, eta erantsi eskaera formala arratsaldean egingo duela.

Buruzagi katalanak deitoratu duenez, Estatuko Abokatutzak —orain "PSOEren menpe dagoena", Torraren hitzetan— "Voxek esandako gauza bera esan du bere akusazio txostenean. Ez dugu onartuko".

Horrez gain, NBE lantalde batek preso katalanak "berehala askatzeko" eskatuz egindako txostena ere mahai gainean jarri nahi du Generalitateko buruak.

Espainiako Gobernuarekin negoziazioa abiatuz gero, bi aldeek eskatutakoa modu objektiboan jasoko duen figura bat nahi luke Torrak, "bitartekari" moduko bat, alegia.


Sindikatuak urte politiko berriari begira: erronka, langabezia jaistea

Enplegua sortzeko neurriak adostu eta abian jartzeko unea dela uste dute UGTko Amaia Villanuevak, CCOOko Daniel Hernandezek eta ELAko Mitxel Lakuntzak. Krisia barruraino sartua dagoen honetan, diote, zerbitzu publikoak babestu eta indartu behar direla eta krisia bera ezin dela aitzakia izan ongizatea ez bermatzeko. Eta Yolanda Barcina buru duen Gobernuak ez du hori egiten, hain justu aurkakoa; Nafarroa Europako bataz bestetik oso urrun dago esaterako langile publikoen kantitateari dagokionez, 16 biztanletik bat da langile publikoa Nafarroan.

Enplegua,hezkuntza eta osasuna

Defizitaren helburua lehentasuna da Nafarroako Gobernuarentzat sindikatuko eledunen esanetan, eta gainera, enplegua sortzeko erronkaren gainetik jartzea leporatu diote. Hezkuntzan murrizketak aplikatzen jarraitzeak kalitateari eraginen dio zuzenean eta osasun publikoan ere kalteak baino ez dira sortzen ari osasun etxeetako erizain eta medikuen lekualdatzeen bidez.


Bihar ez dute bolumen handiko hondakinik jasoko

INGURUMENA // Gaur Euskal Jai Eguna dela-eta, bihar goizean garbiketa eta hondakin bilketa zerbitzuak indartuko dituzte. Beharginek lan eskerga izango dutenez, egun horretan ez dute bolumen handiko hondakinik jasoko, eta herritarrei eskatu diete gaur halako hondakinik ez ateratzeko.


Petrolio upela ia 36 dolarrera iritsi da, azken 13 urteetako prezio handiena

Munduko ekonomiaren hazkundean moteltzea eragiteko zorian dago.


WordPress plataforman gaude orain

Ez dakit konturatu zaren, irakurle, akaso bai. Kontua da Faroa orain WordPress plataforman dagoela, Goienak horrela erabakita. Hauxe da, hain zuzen, plataforma horretan dagoenetik bertan idazten dudan lehen mezua. Denborak esango digu zer abantaila dituen WordPress-ek.


Askatu egin beharko dituzte ‘Parot doktrinarekin’ preso dauzkatenak

‘Parot doktrina’ aplikatuta Giza Eskubideen Aldarrikapeneko 5.1 artikulua eta 7.a urratzen direla berretsi du Estrasburgoko Auzitegiak. Ines del Rio “ahalik eta azkarren” askatzeko eta 30.000 euroko ordaina emateko esan du. ETAko 60 preso daude une honetan doktrinaren eraginez espetxean, EPPKko 56 eta Langraitz bidea hartu duten lau.

Berria.info

Parot doktrinarenak egin du. Europako Giza Eskubideen Auzitegiko Sala Handiak berretsi egin du iazko uztailean Sala Txikiak emandako epaia, eta Espainiari ezetz esan dio, ezin duela Parot doktrina aplikatzen jarraitu. Hori esaten dion bigarren aldia da, eta oraingoan bete egin beharko du, lehenengoan egin ez bezala. Parot doktrina “legez kanpokoa” dela, giza eskubideak urratzen dituela, azken bost urteetan Ines Del Rio “legez kanpo” eduki duela preso, eta aske utzi behar duela “ahalik eta lasterrena”. 2008tik behar zuen aske Del Riok. Horregatik, urte hauetan guztietan legearen eta eskubideen kontra Tafallako presoa giltzapean edukitzeagatik 30.000 euroko kalte-ordaina emateko ere agindu dio Estrasburgok Espainiari, eta gastuak berdintzeko 1.500 euro emateko ere bai. Ordainketa horiek egiteko hiru hilabeteko epea eman dio, gainera.

Del Rio 1987tik dago preso. 24 hilketa egotzita, 3.828 urteko zigorra jarri zioten. 2008ko uztailerako jarri zioten libre ateratzeko eguna, baina 2008ko ekainaren 23an 2017ra arte luzatu zioten zigorra. Espainiako Auzitegi Gorenak eta Konstituzionalak erabakia berretsi ostean, presoari eman dio arrazoia orain Estrasburgok, bigarrengo aldiz. Gaurkoa kontatuta 1.937 dira Ines del Rio preso tafallarrak (Nafarroa) espetxetik kanpo egin behar zituen egunak. Izan ere, 2008ko uztailaren 2an irten behar zuen hasieran jarri zioten zigorra beteta. Zigorra 2017ra arte luzatu zioten gero.

2012ko uztaileko erabakia ez zuen bete Espainiak, eta helegitea jarri zuen Estrasburgon, arrazoia emango ziotelakoan. Ez da hala gertatu, eta orain ez dago helegite gehiago jartzeko aukerarik. Erabakia bete beharko du. Honela dio epaiak: “Bete behar zuen baino espetxe zigor handiagoa bete du Del Riok, beraz, Espainiari dagokio ahalik eta lasterren hura libre uztea”.

Epaia osorik ez betetzeko intentzioa erakutsi zuen atzo, hala ere, Alberto Ruiz Gallardonek, Espainiako Justizia ministroak. Kalte-ordainik ez diola emango esan zuen, haren esanetan presoa bera baitago “zorretan” Espainiarekin, biktimei ez zizkielako ordaindu bere garaian agindutako kalte-ordainak. Beraz, Estrasburgok agindutako 30.000 euroko kalte-ordaina “zor” duenetik kenduko diola jakinarazi zuen Gallardonek. Amaia Izko defentsak, hala ere, zalantzan jarri zuen hori egitea legezkoa ote den, eta «eztabaidatuko» dutela ohartarazi zuen.

Del Riori buruzkoa da epaia, baina argi dago doktrina bera eraisten duela. Del Rioren eskubideak urratzen badira, hari bezala doktrina ezarri dieten guztienak ere urratzen dira. Nolanahi ere, Espainiako Gobernuak argi utzi du ahaleginak eta bi egingo dituela doktrina aplikatuta preso daudenak espetxetik ahalik eta beranduen ateratzeko. Gallardonek esan zuen erabakia ez dagokiola gobernuari, auzitegiei dagokiela, baina gobernuak auzitegietan duen parteak, fiskalak, “zorrotz” aztertuko dituela preso bakoitzaren egoerak, haiek espetxetik ateratzea galarazterik edo berandutzerik badago halaxe egiteko.

Parot doktrina Auzitegi Nazionalak aplikatzen duenez, hari dagokio indargabetu eta doktrina jarri dieten presoei hura kentzea ere. Auzitegi horretako zigor arloko magistratuak gaur bertan dira biltzekoak, Estrasburgoko erabakia dela-eta nola jokatu erabakitzeko. Ostiralerako ere beste hitzordu bat zuten zigor salako epaileek, bi presok doktrina jarri izanaren kontra jarritako helegitea aztertzeko. Izango dute lan gehiago ere auzitegiek; izan ere, defentsak iragarri du doktrina jarri dioten preso bakoitzaren kasuan erabakia bertan behera uzteko eskatuko dutela, prozedura judizial bakoitzari dagokion lekuan. Datozen egunetan egingo dute, eta haiek guztiek epe motzean aske behar dutela uste du defentsak. Doktrina jarri zaien preso batzuen helegiteak Gorenean eta Konstituzionalean daude.

Sala Txikiaren argudio berak

Estrasburgoren epaia argia da, eta doktrina “atzerako eraginez” ezartzeak giza eskubideak urratzen dituela dio, argi eta garbi. Hala egiten den aldi bakoitzean preso mantentzen den pertsona “legez kanpo” mantentzen dela giltzapean. Hala ulertzen du defentsak ere. Amaia Izkok esan zuen: “Doktrina ezarri dieten guztiak aske utzi behar dituzte, preso dauzkaten minutu bakoitza giza eskubideen urraketa ez ezik, haien mespretsua baita”.

Funtsean, Giza Eskubideen Auzitegiko 3. Sala Txikiak iazko uztailean emandako epaiko argudioak bere egiten dituzte Sala Handiko 17 magistratuek, atzo kaleratutako epaian. Baina erabaki guztiak ez dira aho batekoak izan. Puntuka bozkatu dituzte gaiak. Aho batez onartu dute doktrinak Giza Eskubideen Hitzarmeneko 5.1 artikulua urratzen duela, “legerik gabe zigorrik ez” dioena; hamabost epaileren aldeko botoekin 7. puntua urratzen duela, askatasunerako eskubidea defendatzen duena; 16k Del Rio “ahalik eta azkarren” libre uzteko eskatu dute; hamarrek 30.000 euroko kalte ordaina ordaintzea; eta aho batez, presoari gastuetarako 1.500 euro ematea.

Sala Txikiak ere esan zuen doktrina atzera eraginez aplikatu delako urratzen dela 7. artikulua, askatasunerako eskubidearena. Sala Handiak ere berretsi du hori, eta nabarmendu du Del Riok ezin zuela aurreikusi bere zigorra luzatzea ekarri zuen “bira jurisdikzionala”.

1973ko Zigor Kodearen arabera zigortu zuten tafallarra. Horren arabera, gehienezko 30 urteko zigorraren gainean ezartzen dira “espetxe onurak”. 1995ean aldatu egin zuten Espainiako Zigor Kodea, eta aurretik epaitutakoei ere, azken kodea aplikatzen hasi ziren 2006an, alegia, atzera eraginez erabili zuten araua, nahiz eta hori debekatuta egon. Onurak kontabilizatzeko modua aldatzen zuen horrek, gehienezko zigorraren gainean aplikatu beharrean zigor bakoitzaren gainean aplikatuz. Ondorioz, espetxean pasatu beharreko urte kopuruz luzatzen da. “Bira jurisdikzional” hori Del Riok ezin zezakeela aurreikusi dio Estrasburgoko Areto Nagusiko epaimahaiak. Epaiak esaten du, «bira jurisdikzional» horrek doktrina jarri dieten presoei urratu egiten diela “espetxe onurak lortzeko eskubidea”.

Espainiak helegitea jarri zuenean argudiatu zuen Parot doktrina aldatuaz ez dela zigorra luzatzen, zigorrak haserako berbera izaten jarraitzen duela. Aldatzen dena, zigor hori aplikatzeko modua dela argudiatu zuen, eta 7. artikulua zigorraz ari dela, ez hura betetzeko moduaz. Zigorra betetzeko modua estatu bakoitzaren eskumena denez Estrasburgoko Auzitegiak ezin duela horretan sartu. Argudio horretan arrazoia duela esan dio Espainiari Dean Spielmann buru duen epaimahaiak, baina bi horien arteko muga “praktikan ez dagoela argi beti”. Parot doktrinaren kasuan, zazpigarren artikuluan sar daitekeela azpimarratu du, zigorrari ere eragin egiten diolako.

Mark Muller Ines del Rioren defentsa taldeko abokatuak argi esan zion Estrasburgoko Auzitegiari martxoaren 20ko auzi saioan, doktrina onartuko balitz, aurrerantzean arauak “nahi bezala” aldatzeko modua emango liokeela Espainiari. Erabat kutsu politikoa zuen auzi saioan argi hitz egin zion epaimahaiari: “Hau ez da politika kontua, hau ez da terrorismo kontua, zuzenbide estatuaren kontua da”. Izan ere, epaileen bihotza ukitzen saiatu ziren Espainiako abokatuak argudio juridikoak ematen baino gehiago: “Ezin da berdin zigortu pertsona bat hiltzea edo 132 hiltzea”. Egun hartan bertan aurreratu zuen Espainiako Barne ministro Jorge Fernandez Diazek, epaia kontrakoa bazen “ingeniaritza juridikoa” egiteko asmoa.

Lau boto partikular ere baditu atzo kaleratutako epaiak. Espainiako epaile bakarra dago Estrasburgoko Auzitegiko Areto Handiak, eta berak Parot doktrinaren kontrako botoa eman zuen.


Bizkaiko Foru Aldundiaren Bostongo proiektuan parte hartu du Berriatuko Cikautxo kooperatibak

Bizkaiko Foru Aldundia eta Bizkaiko unibertsitate, enpresa eta teknologia zentroak Bostonen egon dira nazioarte mailan erreferentea den ekintzailetza-ekosistema batean sakontzeko. Ekitaldia foru erakundeak antolatu du, Ekonomi eta Lurralde Garapena Sustatzeko foru diputatu Imanol Pradalesen bitartez. Cikautxogaz batera egon dira Bostonen, Euskaltel, Velatia, Cie Automotive eta RETA enpresak, Euskal Herriko Unibertsitatea, Deustuko Unibertsitatea eta Mondragon Unibertsitatea, eta Tecnalia eta IK4 teknologia zentroak.

Bidaiaren helburua Bizkaiak Bostoneko ekintzailetza ekosistema ezagutzea eta unibertsitate eta teknologia zentroen arteko teknologia transferentziarako eredu eta dinamiketan sakontzea dela azaldu du Imanol Pradales diputatuak. “Boston bere unibertsitateetatik eta teknologia-zentroetatik sortzen diren startup kopuru handiagatik nabarmentzen da, bai eta ezagutza-zentroen eta enpresen arteko interakzio handiagatik ere”. Eta lotura horietan sakondu nahi dute. “Funtsezkoa delako ezagutzaren, teknologiaren eta enpresa-sarearen artean interakzioa egotea, enpresa berritzaileak sortu eta garatu daitezen”.

Bizkaiko ordezkaritzak azeleragailu, inkubagailu eta aholkularitzako eredu desberdinak ezagutzeko aukera izan du; gainera, topaketak egin dituzte inbertitzaileekin, startup berrien finantzazio-bideak ezagutzeko.


Txistulariak Zamalbidera doaz igandean

San Isidro dute Zamalbideko bizilagunek patroi eta egun horren bueltan egiten dituzte jaiak auzoan.. COVID-19aren testuinguruan jairik ez dute izango, baina diana, bederen izango dute ez nolanahikoa gainera, Udal Txistulari Taldea bertaratuko delako San Isidro egunaren biharamunean. Baserri eta kaleak alaitzen ibiliko dira 09:00etan hasita eta Jose Luis Ansorenaren Zamalbidekoa eta Marcel GAlatas Real xde Asuaren Zezen Iaioa zortzikoak joko dituzte.


Zubietatik Lasarte-Oriarako irteera maiatzaren 12an

Aurreko ostiralean, Ostadar SKT-ko Mendi sailak Nafarroako Zubietatik Lasarte-Oriara mendi ibilbidea antolatu zuela argitaratu genuen. Honetan irteera maiatzaren 13an izango zela argitaratu bagenuen ere, okerreko data eskaini genuen. Irteera maiatzaren 12an izango da.

Ostadar Mendi saileko lagunek Zubieta Lasarte-Oria artean dauden mendi eta herrietatik barrena 11 orduko txangoa egingo dute.

Ostean, indarrak berreskuratzeko afaria izango da eta honetan parte hartzeko izena eman behar da.

Antolatzaileek jakin arazi dutenez, janaria eta edaria eraman behar dute partehartzaileek. Nahiez gero, ibilbide erdia egin dezakete eta txakurrik onartuko ez dutela ere aipatu dute.

Irteeran izena emateko interesatuek Lagunak elektrizitate dendara egun osoz edo Ostadar Mendi sailera, arratsaldez, hurbildu behar dira. Inskribatzeko azken eguna, maiatzaren 4a ostirala, izango da.


Zestoan ari dira grabatzen egunotan ‘Ventajas de viajar en tren’ filma

Zestoako Arozena hotela zena zinema plato bihurtu dute egunotan. Ventajas de viajar en tren filma ari dira grabatzen bertan; atzo hasi ziren lanean eta gaur jarraituko dute. Aritz Moreno zuzendari donostiarraren lehen film luzea izango da Ventajas de viajar en tren; Antonio Orejudo idazlearen izenburu bereko liburua moldatu du zinemarako Morenok.

Aktore ezagunak ari dira filmean parte hartzen, besteak beste, Luis Tosar, Pilar Castro edota Ernesto Alterio.


Arma kimikoen kontrola baimendu dezan eskatu dio Errusiak Siriari

John Kerryk iragarri duenez, AEBek ez dute Siriaren kontrako erasorik egingo Damaskok bere arma kimiko guztiak entregatzen baditu. Siriak begi onez ikusi du Errusiaren proposamena.

Nazioarteko herrialdeekin kooperatu eta arma kimikoen kontrola eta deuseztapena baimendu dezan eskatu dio Siriako erregimenari Sergei Lavrov Errusiako Atzerri ministroak.

"Erregimenaren arma kimikoak kontrolpean jartzeak Siriako erasoa ekidingo badu, Errusiak berehala egingo du bat Damaskori elkarlanean aritzea eta armak suntsitzea eskatzeko prozesu horrekin'', esan du ministroak.

John Kerry AEBetako estatu idazkariak egindako eskaintza dela-eta egin du adierazpena Errusiak. Izan ere, AEBek ez dute Siriaren kontrako erasorik egingo Damaskok bere arma kimiko guztiak entregatzen baditu, Kerryk aurreratu duenez.

Horren aurrean, ''arma kimikoen gordelekuak nazioarteko ordezkarien kontrolpean uztera, arma horiek suntsitzera eta Arma Kimikoen Debekurako erakundearekin bat egitera'' deitu du Errusiak Siria.

Ministroak azaldu duenez, Siriako gatazkari oraindik ''irtenbide politikoa'' emateko aukera dagoela uste dute Moskuk eta Damaskok.

Siriak begi onez ikusi du proposamena

Walid Muallen Siriako Atzerri ministroak, bestalde, begi onez ikusi du proposamena. ''Siriako Errepublikak begi onez hartu du Errusiaren ekimena'', adierazi du.

Errusiaren proposamena aztertuko dute AEBek, baina '' eszeptismoz''

Errusiak aurkeztutako proposamena aztertuko duela iragarri du AEBetako Gobernuak, baina Siriak erregimenak hori beteko duen zalantzak dituzte.

Hillary Clinton AEBetako estatu idazkari ohiak esan du Siriako erregimenak armak entregatzea ''aurrerapauso garrantzitsua'' litzatekeela.

Bitartean, Barack Obama elkarrizketa sorta eskaintzeari ekin dio AEBetako telebistetan, zalantzan dauden Kongresuko kideek eta estatubatuarrek erasoaren alde egin dezaten.

Frantziaren ustez proposamena ''onargarria'' izan daiteke

Laurent Fabius Frantziako Atzerri ministroak esan du Errusiak egin duen proposamenak ''aztertzea merezi'' duela, eta ''onargarria'' litzakeela, hiru baldintzapean: Lehenik eta behin, Bachar al Asadek ''berehala hartu beharko luke arma kimiko guztiak nazioarteko ordezkarien esku jartzeko konpromisoa''. Bestalde, operazioak NBEren Segurtasun Kontseiluaren ebazpen bat izan beharko luke lagun. Azkenik, ''abuztuaren 21eko sarraskiaren erantzuleak Nazioarteko Auzitegi Penalaren esku'' geratu beharko lirateke.

Alemaniak eta beste 13 herrialdek AEBen adierazpenarekin egin dute bat

14 herrialdek, tartean Alemaniak, joan den ostiralean Etxe Zuriak kaleratu zuen idatziarekin egin dute bat. Bertan, ''nazioartean erantzun sendoa'' eskatzen dute 25 herrialdek.


Bisigua Orio Estilora jaialdian 500 bisigu erreko dituzte hiru egunetan

Gaur eguerdian Bisigua Orio Estilora jaialdi gastronomikoa aurkeztu dute Orioko elizako zimitorioan. Han izan dira Orioko Udaleko ordezkariak: Anuska Esnal alkatea eta Merkataritza eta Turismo batzordeburu Bakartxo Oliden; EAJko Lourdes Salsamendi, Orain plataformako Jose Angel Iparragirre eta PSE-EEko Ana Priede zinegotziak, baita bisiguaren festako protagonista izango diren Katxiña erretegiko Joxe Miel Zendoia, Xixario erretegiko Luis Mari Uranga eta Joxe Mari erretegiko Mikel Manterola parrilleroak.

Anuska Esnalek, Orioko alkateak, festaren helburuak azpimarratu ditu lehen hitzartzean: “Herriarena den nortasunetik abiatuz herriko arrantza giroa omentzea da asmoa”. Bisiguaren atzean Orioko gastronomiaz haratago, herritarren “nortasuna eta tradizioa” dagoela adierazi du. “Oriok, itsasoarekin lotura estua du, herri arrantzalea gara, eta horrek kultura ulertzeko gure modua eta izaera sortu du; arrauna bizitzeko ere era berezia dugu. Bisigua Orio Estilora jaialdi gastronomikoa estilo propio horren erakusleihoa izango da”.

Jarraian Joxe Miel Zendoiak hartu du hitza, eta bisigurik onenak herrira ekartzen saiatuko direla nabarmendu du: “Tarifatik, Galiziatik eta Azores irletatik ekarriko ditugu”.

Martxelo eta Ana Mari Mancisidor, aurtengo omenduak

Turismo eta Merkataritza batzordeburu Bakartxo Olidenek festaren xehetasunak azaldu ditu aurkezpenean. Izan ere, aurten lau otordu izango ditu bisiguaren festak, eta parrilleroek 500 bisigu erreko dituzte plazan jarriko den zortzi metro luzeko parrilla erraldoian. Bisigua Orio Estilora jaialdiko otorduetan mila lagun inguru biltzea da Udalaren asmoa. Txartelak salgai daude Orioko Turismo Bulegoan, 55 eurotan, eta erreserba 943-835565 telefono zenbakira deituta egin daiteke, 10:00etatik 13:00etara eta 16:00etatik 18:00etara.

Uztailaren 12an egingo da Bisigua Orio Estilora jaialdiko irekiera ekitaldian, eta Olidenek jakinarazi du aurten Martxelo Mancisidor eta Ana Mari Mancisidor anai-arrebak omenduko dituztela Bisiguaren Laguna Oroigarriarekin, urtetan muxutruk egindako lan isila aitortzeko. Omenaldian parte hartuko dute herriko festetako ikur diren Pello eta Nikolasa erraldoiek, Harribil Dantza Taldeak eta Salatxo Abesbatzak.

Bestetik, azpimarratu dute, ekitaldi berezi bat ere izango dela aurtengo egitarauan: Lau bertsolari eta ziaboga bat bertso saioa antolatu dute larunbat arratsalderako, eta Amets Arzallus, Sustrai Kolina, Alaia Martin eta Jon Maia bertsolariek parte hartuko dute.

Menua

Hurrengoa izango da Bisigua Orio Estilora jaialdiko menua: Lodosako zainzuriak, tomate eta hegaluze entsalada, bakailao kokotxak saltsa berdean, bisigua, postrea kafea eta edaria.

Horrez gain, ohiturari jarraituz, larunbat eguerdian marmitako herrikoia prestatuko da, eta igande eguerdian, hegaluzea parrilan erreta dastatzeko aukera izango dute jaira bertaratzen direnek.

EGITARAUA

Uztailak 12, ostirala

– 20:00. Bisigua Orio Estilora aurkezpen ekitaldia izango da Herriko Plazan. Salatxo abesbatzak, Pello eta Nikolasa erraldoiek, eta Harribil dantza taldeak parte hartuko dute.

– 20:00. Petritegi sagardoaren dastaketa.

21:00. Afaria.

Uztailak 13, larunbata

– 12:00. Petritegi sagardoaren dastaketa.

– 12:00. Marmitakoa Herriko Plazan. Razioa bi eurotan izango da salgai.

– 14:00. Bazkaria.

– 19:30. Lau bertsolari eta ziaboga bat bertso saioa plazan. Amets Arzallus, Jon Maia, Sustrai Colina eta Alaia Martin bertsolariek eta Unai Elizasu gai-jartzaileak parte hartuko dute.

– 20:00. Sagardo dastaketa.

– 21:00. Afaria.

Uztailak 14, igandea

– 12:00. Bisigu erre lehiaketa Herriko Plazan, Orioko elkarte gastronomikoen artean.

– 12:00. Petritegi sagardoaren dastaketa.

– 12:00. Hegaluzea parrillan Eusko Labelen laguntzarekin. Razioa bi eurotan izango da salgai.

– 14:00. Bazkaria.


'Wow!' oihukatzeko prest dago jada Bastida ikastola

Araba Euskaraz jaiaren antolatzaileek egitaraua eta ibilbidea aurkeztu dituzte. Ekainaren 18an egingo dute Arabako ikastolen aldeko jaia. Bideoa albistearen barruan.

Atzerako kontua hasi du Bastida ikastolak. Hamar egun falta dira Arabako ikastolen jaiak, suziri espazial baten abiadan, herria hartzeko. Wow! harridura adierazpena izango da ekainaren 18ko ospakizunen ardatza. Eta, hain justu ere, aurtengo leloaren o letra zeharkatzen duen suzirian oinarritu dira ibilbidearen guneen izenak hautatzeko.Ibilbideak hiru gune izango ditu. Nagusia Esne Bidea izango da, ikastolaren eraikinetik gertu. Gune hori beste hiru eremutan zatituko dute, horiek ere espazioarekin lotutako izenekin: Proxima Centauri, Alfa eta Eguzkia. Azken horretan izango dira eguneko kontzertu nagusiak: Oihan Vega, Huntza eta Hesian. Azken kontzertu horretan Iñaki Ortiz de Villalbak parte hartuko du, Betagarri taldeko kantariak. Bigarren gunea Andromeda izendatu dute, eta bertan herri kirola eta kontzertuak izango dira. Azkenik, Prometheus gunean haurrentzako tailerrak, musika eta puzgarriak izango dira. Eskaintza horrez gain, trikitilariak eta batukada egongo dira Bastidako kaleak girotzeko. Halaber, Arabako Herri Arteko Pilota Txapelketaren finala jokatuko da.Haur Hezkuntzan, aitzindari Haur Hezkuntzako esparru pedagogikoa garatzera bideratu nahi dute antolatzaileek ekainaren 18ko jaiak bildutako dirua. Ketxu Bedialauneta Bastida ikastolako zuzendariak azaldu du lan ildo berria hasiko dutela: konfiantzaren pedagogia. «Hori lortzen badugu, aitzindariak izango gara eskualdean, eta, horri esker, jendea erakartzeko aukera izan dezakegu». Horretarako espazioak egokitu beharko dituzte; Haur Hezkuntzako eta Lehen Hezkuntzako 1. mailatik 4. mailara arteko irakasleak ere prestatu beharko dituzte. Ikasturte honetan 164 ikasle ditu ikastetxeak, Haur Hezkuntzatik Derrigorrezko Bigarren Hezkuntzako 2. mailara arte.


Ian Anderson eta John Mayall, Bilboko BBK Aretoan

Rock munduko hainbat izen handi izango ditu aurten Bilbok. Astelehen honetan hasi da ekimena, Wilko Johnson Dr. Feelgood taldeko gitarra-jotzailearekin.

60ko hamarkada bukaeran eta 70eko hamarkada hasieran rock eta pop munduan izar handi izan ziren musikari entzutetsuenetako batzuk ekarri nahi dituzte Bilbora. Horrela, Ian Anderson, John Mayall handiarekin batera, Albert Lee, Marianne Faithfull ere arituko dira BBK Aretoan.


Aitor Esteban gonbidatu, gaur, 'Egun On Euskadi' saioan

Diputatu jeltzalea elkarrizketatuko du Estepan Aldamiz-Etxebarriak.

Aitor Esteban EAJk Madrilgo Diputatuen Kongresuan duen bozeramailearekin itxiko dute aste honetako elkarrizketa sorta 'Egun On Euskadi' saioan. Estatuko Aurrekontu Orokorrak onartzeko Alderdi Popularrarekin lortutako akordioa izango du mintzagai nagusi Estepan Aldamiz-Etxebarriak gonbidatuarekin.

Gai hori eta egunak dakartzan beste hainbat jorratuko dituzte solasaldirako mahaian Fabio Gonzalezek, Onintza Enbeitak eta Felix Iriartek.

'Egun On Euskadi' 09:00etan hasiko da, ETB1en.


Auzi nuklearraz negoziatzen hasi dira berriz nazioarteko taldea eta Iran

Genevan elkartu dira, negoziazioak hamalau hilabetez etenda egon ondoren; datozen egunotan ez da erabaki garrantzitsurik espero.


Ikas Komunitatea izeneko hezkuntza ereduan sakontzen

Joan den ikasturtetik lantzen dabiltzan ikas komunitatea izeneko ereduan sakondu guran, Ereiten Fundazioa eratu dute Oñatiko Elkar Hezi ikastetxean. Irakasleen, ikasleen eta berauen gurasoen zein senideen parte-hartzea sustatzen dute ikas komunitateek, Elkar Hezikoen esanetan, hezkuntza komunitate zientifikoak egiaztatutako jarduera arreakastatsuekin.


Turkiak operazio militar bat hasi du Kurdistanen PKKren aurka

Ocalanek gerrillari borroka armatua uzteko eskatu eta hiru egunera hedatu da armada.AKPn barne eztabaida garraztu da egunotan

Turkiako armadak operazio bat hasi du PKK Kurdistango Langileen Alderdiaren aurka Mardin probintzian, Turkiaren menpeko Kurdistanen hegoaldean. Armadaren adierazpenaren arabera, helburutzat du PKKren «babeslekuak eta biltegiak suntsitzea». Testuinguru berezi batean hartu du erabaki hori, Abdullah Ocalan PKK-ko buruzagi historikoak gerrillari borroka armatua uzteko eskaria egin eta hiru egunera. Ocalanek Turkiako Gobernuari eskatu zion bake prozesua gainbegiratuko duen batzorde bat eratzeko, eta, hori osatu ondoren, PKK-k kongresu bat egin beharko luke Turkiaren aurkako borroka armatua bukatzeko erabakia hartzeko. Atzo, Base Hozat gerrillako ordezkariak adierazi zuen ez dutela hori eginen Ankarak «pauso serioak» eman arte.

Armadaren operazioaren testuinguruan ere bada kontuan hartzeko bertze osagai bat, joan den asteburutik Turkian agintean dagoen AKP Justizia eta Garapena Alderdiko liderrak elkarri mokoka ari baitira negoziazio prozesuaren inguruan egin dituzten adierazpen kontraerrankorrak direla eta. Negoziazio prozesuei bultzada emateko, gobernuak, Ocalanek, PKK-k eta kurduen ordezkari politikoek eztabaidagai dute parlamentuko diputatuek eta hortik kanpoko behatzaileek osatuko duten batzorde bat eratzea. Joan den astean, Recep Tayyip Erdogan presidentea batzorde hori eratzearen aurka agertu zen, eta, biharamunean, Bulent Arinç lehen ministrordeak erran zuen adierazpen horiek presidentearen iritzi pertsonala zirela.

Gobernua vs presidentea

Eta ez hori bakarrik; Arinçek adierazi zuen Erdoganek adierazpen horiek egin izan ez balitu Ocalanek Newroz egunean argitaratutako mezua «are positiboagoa» zatekeela —Arinçek aurrerapausotzat jo zuen Ocalanen mezua, baina ez behar bertzekotzat—. Merlih Gokçek Ankarako alkate eta alderdikideak Erdogan babestu du, eta Arinç kargutik kentzeko eskatu dio Ahmet Davutoglu lehen ministroari. Horri gogor erantzun dio Arinçek: «ustela» izatea leporatu dio hiriburuko alkateari, eta, horrez gain, egotzi dio Fettullah Gulen predikatzailearen laguntzaile izatea. Estatuko egituretan botere handia du Gulenek, eta 2013tik gerra politiko eta judizial batean murgilduta daude haren aldekoak eta Erdogan presidentearen aldekoak. Ankarako fiskaltzak ikerketa bana ireki die Arinçi eta Gokçeki: lehen ministrordeari, kargu publikoan «jokaera txarra» izatea eta «krimenak ezkutatzea» egotzita; alkateari, baita ere «jokaera txarra» eta iruzurra leporatuta. Davutoglu lehen ministroak adierazi du AKPk «beharrezko diziplina neurriak» hartuko dituela, eta bukatutzat eman nahi izan du auzia.

Selahattin Demirtas HDP Herriaren Alderdi Demokratikoko presidentekidearen arabera, ordea, Erdoganen eta gobernuaren artean «arrakala bat» ireki da. Demirtasen ustez, AKPren barreneko krisia ez badute konpontzen, hori «elikagaia» izan liteke Kurdistango gatazka konpontzearen aurka dauden indarrentzat. HDP da Turkiaren menpeko Kurdistango indar politiko nagusia.


Egurra CCOOri eta UGTri

Milaka lagunen babesa izan du gehiengo sindikalak Bilbon antolatutako protestak, aurreko grebetan baino zabalagoaMadrilgo sindikatuen «saldukeria» salatu dute pentsioen erreforma hitzartzeagatik

Saltokiak itxita eta langile guztiak kaleak hartuta. Halakoa izan da greba orokorrera deitzean sindikatuek espero duten emaitza. Bi helburu horietatik bat behintzat lortu zuen atzo Bilbon Euskal Herriko gehiengo sindikalak. Izan ere, hiriburuko denda gehienak geldiarazi ez bazituzten ere, eguerdian antolatutako manifestazioa azkenaldiko jendetsuena izan da. Moyua plazatik Jesusen Bihotza plazaraino, Kale Nagusia jendez gainezka erakustea lortu zuten pentsioen erreformari erantzuteko.

Aurreko bi lanuzteetan bezala, ELA, LAB, EILAS, EHNE eta Hiru sindikatuetako buruzagiak Bilboko ekitaldietan parte hartu zuten. Nahikoa da, pentsioen lapurretari ez, errespetatu langileon eskubideak lelodun pankartaren atzetik milaka eta milaka lagun abiatu ziren. Ohi bezala, sindikatuen pankartek, baserritarren traktoreek eta itsasgarriek jarri zioten kolorea martxari. Suzirien eztandek eta manifestarien oihuek, berriz, doinua: «Gaur greba orokorra!», «Ez, ez ez, erreformarik ez» eta «Langileon defentsan, borrokan!».

Aurrekoetan baino ibilbide laburragoa eginda, manifestazioaren buruak hogei minutu behar izan zituen Jesusen Bihotzean ezarritako agertokira heltzeko. Manifestazioa bera baino luzeagoa izan zen ekitaldia. ELAko Adolfo Muñozek, LABeko Ainhoa Etxaidek eta EILASeko Belen Arrondok hitz egin zuten.

Ertzaintzaren jarrera bereziki salatu nahi izan zuten sindikatuek. Goizetik zenbait istilu izan ziren grebalariekin, El Corte Ingles saltokiaren aurrean bereziki, baina ibilbide osoan furgonetekin eginiko jarraipenaz gain, airetik ere egin zuen Herrizaingo Sailak helikoptero batekin. Moyua plazatik gertu lau edukiontzi erretzen ziren bitartean ere, helikopteroak ekitaldiaren gainean luze iraun zuen, eta Etxaideren eta Muñozen hitzak jarraitzea oztopatu zuen.

Langileen ikur berria

Oztopoak oztopo, LABeko idazkari nagusiak Bilboko Kale Nagusiak azken lanuzteetan hartu dituen manifestazioak gogoratu zituen, eta, horren harira, «langile borrokaren ikur» bilakatu dela uste du. Herrizaingo sailburuari, bestalde, «langileak ordena publikoaren arazo ez direla» ohartarazi zion. Eta gaineratu zuen haien aldarrikapenek erantzun politikoa behar dutela.

Gaur Madrilen onartuko duten erreformari buruz Euskal Herriak «ezetz» erantzun diola eta, horregatik, euskal eragileei kontra egiteko eskatu zien: «Ez dugu nahi erreforma alda edo hobe dezaten, ezezko botoak baino ez digu balio».

UGTk eta CCOOk Espainiako Gobernuarekin adostu dutenaren emaitza aski ezaguna dela esan zuen Etxaidek: «Pentsioak jende gutxiagori bermatuko zaizkie, eta txikiagoak izango dira, plan pribatuak sustatzeko asmoz». Bi sindikatu horiek «muga guztiak gainditu» dituztela eta, are gehiago, murrizketa berri batean parte hartuta, «historiak langileak saldu izanagatik gogoratuko» dituela ziurtatu zuen.

Salaketa bera egin zuen ELAko idazkari nagusiak hitza hartu zuenean. Espainiakoak bezala, Europa osoko gobernuek murrizketa larriak egin dituztela azaldu zuen; CCOOk eta UGTk, alabaina, «murrizketa horiek babestu dituzten bakarrak» direla nabarmendu zuen.

Aldaketak lortzeko bide bakarra dagoela uste du Adolfo Muñozek: «Gizartea mobilizatzea». Hala, kapitalaren interesen kontra borrokatzean galdu edo irabazi egin dezaketela gogorarazi zuen, «baina galduta ere ez diegu langileei huts egingo».

Euskal Herrian ez ezik, atzoko greba deialdia Galiziako eta Kataluniako hainbat sindikatuek ere egin zutela nabarmendu zuten Muñozek eta Etxaidek: «Estatuan bada mobilizazioaren aldeko sindikalismoa UGT eta CCOOtik haratago». Era berean, lurralde horietako zein Euskal Herrian kalera atera ziren langile guztiak zoriondu nahi izan zituzten.

ELAko buruzagiarentzat, langileen «eskubideen kontra azken 35 urteetan eginiko erasorik larriena» da Madrilgo legebiltzarrean gaur gauzatuko dena, eta horren azpian bankuek kudeatzen dituzten «pentsio funts pribatuen negozioa handitzeko asmoa» dagoela argitu zuen.

Horren haritik, Arrondok salatu zuen «benetako krisian dagoen sistema pribatua» dela, murrizketak eremu publikoan egiten badituzte ere. Greba deialdiak izandako erantzunaz, bestalde, Hegoaldeko lau herrialdeetan izandako arrakastaren berri eman zien manifestariei. Gehiengo sindikalak 2009ko maiatzaren 21ean hasitako bidea gogora ekarri zuen, «murrizketak etorriko zirela iragarri genuelako».

Iazko irailean izandako desadostasunen ostean gehiengo sindikaletik kanpo egon arren, ESK sindikatuak ere grebara deitu zituen langileak atzo. Gainerako hiriburuetan bezala, Bilbon elkarretaratzea antolatu zuen. Sindikatuko ordezkariek «eraso neoliberal larriari aurre egiteko abiatutako bidetik jarraitzeko» dei egin zieten langileei. Hala, gobernuaren neurriekiko desadostasuna adierazteko mobilizazioak ezinbestekoak direla berretsi zuten.


'Hauxa2' saioaren estreinaldian maitasunari helduko diote

Igandetik aurrera hamaika abentura biziko dituzte Ana Goitiak eta Onintza Enbeitak ETB1en


Etxeberrietako San Inazio jaiak 2019: egitarau osoa

Uztailak 30, asteartea

12:00 Txupinazoa.

12:15 Haurren jolasak.

17:00 "Pirataren itsasoko historiak" antzerkia, Patata Tropikalaren eskutik.

Ondoren txokolatada.

17:30 Patata zuritze lehiaketa.

18:00 Herri kirolak auzoen artean, Sega lehiaketa.

19:00 Zumbathon.

20:00 Herri danborrada.

21:00 Afarimerienda

zelaian.

23:00-03:00: 80ko hamarkadako musika "El ritmo de desván" taldearen eskutik.

Uztailak 31, asteazkena

10:00 XII. Kross herrikoia Roberto Cabrejas-en oroimenez.Ondoren, omenaldia Andoaingo atletismoko emakumeen lehenengo taldeari.

10:00 Kalejira.

11:30 Meza Nagusia

Santa Krutz ermitan hildakoen omenez,

Alberto Agirre abesbatzak abestuta.

12:00 Sagardo dastaketa eta kantujira.

14:00 Auzo bazkaria

(aurten menu berezia haurrentzat).

20:00 Sardinada herrikoia. 20:00 Toka lehiaketa. 19:00-24:00 Dantzaldia Alaiki taldearen eskutik.


"Euskal estatua irudikatzen" berbaldia bihar, Algortan

Giltza Algortako Ezker Abertzalearen formakuntza-taldeak antolatuta, "Euskal estatua irudikatzen" berbaldia egongo da bihar, eguena, Villamonte kaleko kultur etxean. Hitzordua 19:00etan jarri dute; sarrera, doan. Bertan, Mikel Saratxo ikertzaile getxoztarrak EHUko Parte Hartuz lantaldeak eta Ipar Hegoa fundazioak aurrera eroandako ikerketaren berri emango du.

Saratxok parte hartu duen lanak Euskal Estatuaren aurreko iritziak eta jarrerak Euskal Herrian aztertu ditu, kualitatiboki eta kuantitatiboki.


Urbina eta Gasteiz oinez lotuko dituzte AHTaren aurka

2009an atxilotutakoen epaiketa salatzeaz gain, Urbinako herritarrak omenduko dituzte larunbateko mobilizazioanMila pertsonak egindako autoinkulpazioak aurkeztuko dituzte epaiketan

AHT Abiadura Handiko Trenaren aurka daudenei larunbat honetan Urbina (Araba) eta Gasteiz oinez lotzeko deia egin die AHT Gelditu Elkarlanak. 10:30ean hasiko da martxa, eta 2009ko urtarrilaren 17an Urbinan egindako manifestazioan atxilotutako sei lagunen aurkako epaiketaren aurka azaltzea da helburua, tren azkarraren aurkako jarrera berrestearekin batera.

Urbinako auzoak omenduko ditu Elkarlanak martxa hasi aurretik; hartara, haiek AHTaren aurka urteotan izan duten jarrera goraipatuko dute omenaldiaren bitartez. Eguneko ekimenen artean, manifestazio nazionala egingo du Elkarlanak Urbina berreskuratu, AHT gelditu! Epaiketarik ez! lelopean. 18:00etan aterako da, Gasteizko Bilbo plazatik. Bide batez, urriaren 5ean epaitegien aurrean elkarretaratzea egingo dute epaiketa egiten ari diren bitartean beren kexua azaltzeko.

2009an zortzi lagun atxilotu zituen Ertzaintzak Urbinan, eta seiren aurkako karguak aurkeztu dituzte. Sei horietatik bosten aurka espetxe zigorra eskatu dute. Atxilotutako lauren aurka, hain justu, bi urteko espetxe zigorra eskatuko dute desordena publikoengatik, eta beste bati agintaritzaren aurkako atentatua egitea gaineratuko diote; lau urteko zigorra eskatuko dute horren aurka. Beste bati isuna ezarri nahi diote desobedientziagatik.

Epaituko dituzten gazteek Elkarlanak egindako prentsaurrekoan parte hartu zuten atzo, eta atxilotuta egon ziren ia hiru egunetan jaso zuten tratu «oldarkorra, umiliagarria eta iraingarria» salatu zuten. Bide batez, gogorarazi zuten AHTa egiteko lurra «denbora batez» berreskuratzeko ekimenean baino ez zutela parte hartu, eta gehienek hori ere ez zutela lortu.

Bestalde, epaiketaren harira, mila pertsona inguruk beren burua erruduntzat jo dutela azaldu dute Elkarlaneko kideek. Epaituko dituzten pertsonekiko elkartasun moduan, autoinkulpazio kanpaina bat hasi zuten duela hiru aste, eta oraindik bilketa lana egiten ari diren arren hasiera bateko helburua beteko dutela uste dute.

Mozioak udal batzarretan

Urriaren lehen eguneko mobilizazioaz gain, beste zenbait ekimen ere hasiko dituzte urriaren 5eko epaiketaren harira. Bilduk Euskal Herriko udal batzarretan mozio bat aurkeztuko du, atxilotutakoei babesa emateko. Gaur bertan Elgoibarko Udalean (Gipuzkoa) mozio hori bozkatuko dute, besteak beste. Ekintza baketsuen aurkako bortizkeria gaitzetsi, epaiketa bertan behera uzteko eta AHTaren aurkako mobilizazioen «kriminalizazioa» bukatzeko ere eskatuko dute agiri horretan.

Horrez gain, auzipetuei babesa agertzeko zenbait elkarretaratze egingo dira datozen egunotan. Barañaingo udaletxearen aurrean (Nafarroa), esate baterako, elkarretaratzea egingo dute gaur 19:00etan, eta bihar, berriz, Iruñeko udaletxearen aurrean izango da, 19:00etan. Laudion ere (Araba) iragarri dituzte mobilizazioak, sostengua erakusteko; ordua zehazteko dago.


Goierriko Aztia: «Animaliei eta itsasoko korronteei begiratzen diet eguraldia jakiteko»

Eguraldia iragarriz, geroz eta sona handiagoa ari da izaten Goierriko Aztia (‘El Brujo del Goiherri’ deitua), sareetan. Aro hotz bat datorrela dio, eta udazken-neguak, «gordinak».

Goierriko Aztiak sare sozialetan erabiltzen duen irudia.

Noiz hasi zen Goierriko Aztia eguraldia iragartzen?

Senitartekoei eta gertukoei zer eguraldi datorren esaten urteak daramatzat, baina Facebooken aurtengo ekainaren 8an hasi nintzen. Lagunek hainbeste aldiz eskatuta, eguraldia iragartzeko ditudan gaitasunak ezagutaraztera animatu nintzen.

Zaletasuna, lana, jakin-mina… Zer da zuretzat iragartzea?

Bizitza guztian eduki dudan zaletasuna da. Meteorologiak betidanik liluratu izan nau, baita astrologiak, naturak eta itsasoen portaerak ere. Txikitandik egon izan naiz zeruari begira, tximistak eta trumoiak behatuz, zergatik gertatzen diren harrituta.

Maien ikusmena-rekin eta iragarpenekin asko identifikatzen naiz, izarrak eta natura nola behatzen zituzten, eta gertatuko zena nola aurreikusten zuten.

Zenbat denborarekin ematen dituzu iragarpenak?

Nire iragarpenak epe motz, ertain eta luzera dira, baina zehatza hamabost-bat eguneko aurrerapenarekin ematen dut; batzuetan, hilabetekoarekin.

Zer metodo eta teknika duzu?

Animalien portaerari, basoei eta, batez ere, itsasoari eta korronteei begiratuta, hilabete batzuetako aurrerapenarekin jakin dezaket zer datorren. Golkoko korronteek zoratzen naute. Horien guztien baturan oinarritzen naiz, mapa europar eta amerikarrak eta grafikak erantsita.

Iradoki duzu aro hotz bat datorrela. Zehatz dezakezu?

30 urteko eguzki zikloaren baxuenean gaude. Aste asko daramagu eguzkian orbanik batere gabe, eta horrek eragiten du CME (koroako masaren jaurtitzea) Lurreraino ez iristea. Planeta osoa hozten da horrela. Bestetik, CMErik ez baldin badago, galaxiatik datozen izpi kosmikoak gehiago sartzen dira gure planetara; hodeitza, prezipitazioak, hoztea eta hondamendi natural bortitzagoak eragiten ditu. Toki askotan ari gara hori ikusten, eta gehiagora joango dira.

Epe motzera, udazkena eta negua nolakoak datoz?

Oso gordinak. Gure Euskadi maitera ekaitzak bata bestearen atzetik iritsiko dira. Pasatzen den aste bakoitzeko, hotz handiagoa egingo du. Kalean elurte dezente ikusiko ditugu; negua iritsi baino lehen hasiko dira elurteak, gainera.

Zuretzat zein da eguraldi ‘ona’, eta zein ‘txarra’?

Niretzat, eguraldi ona beroa eta hodeirik batere ez egotea da. Eguraldi txarra, berriz, termometroa uste baino gehiago jaisten denean eta euria hasten duenean. Horrela ulertzen ez dutenak badaude, eguraldi txarra zikloia dela esaten dutenak.

Zer eremu geografiko kontrolatzen duzu?

Euskal Herria. Gure lurrean zentratu nahi dut, gure klimaren etorkizuna hobeto emateko.

Zer bitarteko dituzu iragarpenak zabaltzeko?

Oraingoz Facebook bakarrik erabiltzen dut, baina webgune pertsonalizatu bat sortzeko aukera aztertzen ari naiz. Hedabide batzuek interesa agertu dute nire jakinduria bertako aldizkarietan argitaratzeko. Facebooken gero eta jarraipen handiagoa daukat, hiletik hilera bisitak ugaritu dira. Asmatutako iragarpenengatik, gero eta jarraitzaile gehiago ditut, Euskal Herriz kanpo ere bai.

Anonimotasunarekin zuhurra zara. Ez litzaizuke gustatuko izen-abizenekin ateratzea?

Anonimotasuna gustatzen zait, eta horrela izaten jarraitzea nahi dut. Publikoaren aurrean lan egiten dut, eta ez nuke nahi nire lanpostura jendea zer eguraldi egingo duen galdezka etortzea.

Non bizi zaren esaterik bai?

Ibarrakoa naiz, baina hamar urte daramat Lazkaon bizitzen. Herri zoragarri horretan beste urte askoan jarraitzea espero dut.

‘Azti’ deitzen diozu zure buruari. Arrazoiren batengatik?

Aztiek, antzina, naturari, zeruari edo itsasoei begira iragarpenak egiten zituzten. Ama lurrari lotuta nago, eta aztiaren deskribapen horrekin oso ongi identifikatzen naiz.


Herriko etorkinak euskarara hurbiltzeko ikastaroa egingo dute urrian

Udal Euskaltegiak etorkinendako euskara ikastaroa antolatu du, iaz egindako moduan. Aisa programaren bidez, euskara ikasi nahi duten Bergarako etorkinengana heldu gura dute. Harrera ikastaro horretan, Euskal Herrira etorri berriei egokitutako metodologia eta materiala erabiliko da.

Ikastaroaren prezioa 10 euro da; edozelan ere, ikastaroa amaitu ondoren, euskaltegiak itzuli egingo du kopuru hori, ikasleak gutxienez %85eko asistentzia izaten badu.

Irailaren 30era arte

Arduradunek 60 orduko ikastaroa egin gura dute: urriaren 7tik aurrera. Irailaren 30ean izen-ematea bukatzean, ikasle kopurua aztertu eta taldeak antolatuko dituzte. Aste bakoitzean lau ordu emango dituzte bi egunean banatuta. Dena den, ikasleen premiak ezagutu eta ordutegiak antolatzen laguntzeko, izena ematean egunak eta orduak aukera daitezke. Hala ere, ordutegi zehatza eskariak jaso eta gero erabakiko dute.

Ikastaro horren helburua da etorkinak euskarara hurbiltzea. Etorkin askok urteak daramatzate eta beharrezkoa zaie euskara ezagutzea: seme-alabei etxeko lanetan laguntzeko, lagunekin berba egiteko, erosketak egiteko... Ikastaroari esker, gutxieneko maila hori lortzeko aukera izango dute.

Interesatuek irailaren 30a arte eman dezakete izena. Horretarako, bi bide dituzte: 943 76 44 53 telefono zenbakia edo euskaltegira joanda 09:00etatik 13:00etara eta 14:30etik 18:00etara, hain zuzen ere. Udal Euskaltegitik dei berezia egiten diete herriko etorkinei harrera ikastaroan parte har dezaten.


Agertu dira Ondarroan Zatoztek egindako zozketaren saridunak

Ondarroako merkatari eta ostalarien elkartea den Zatoztek Gabonetan egin ohi duen zozketa bereziaren zenbaki sarituen jabeak agertu dira; urtarrilaren 8an egin zuten zozketa. Orain, saritu bakoitzak 2.000 euro gastatzeko aukera edukiko du elkartekoak diren denda, taberna eta zerbitzu enpresetan.

Hauek izan ziren zenbaki sarituak:

1. Saritua: 125.183 [1. ordezkoa, 95.176 eta 2.ordezkoa 14.429]

2. Saritua: 53.556 [1. ordezkoa, 57.029 eta 2.ordezkoa 88.281]

3. Saritua: 155.216 [1. ordezkoa, 64.891 eta 2.ordezkoa 109.247]

Saridunak, Zatozteko ordezkariarekin. Argazkia: Zatozte


Osasunak eta Eibarrek golik gabe berdindu dute Sadarren

Puntu bana eskuratu du talde bakoitzak. Gorritoxoek lau puntu bildu dituzte bi jardunalditan, eta armaginek denboraldiko lehen puntua erdietsi dute.

Osasunak eta Eibarrek golik gabe berdindu dute (0-0) Sadarren jokatu duten Ligako bigarren jardunaldiari dagokion partida. Berdinketa honekin, talde gorritxoak lau puntu ditu jada, eta armaginek denboraldiko lehen puntua erdietsi dute.

Lehen zatia parekatua izan da, eta abagune gutxikoa. Jokoa asko trabatu da bi taldeek egin dituzten falta ugariengatik. Osasuna saiatu da neurketari bizitasuna ematen, eta Eibar sendo mantendu da defentsako lanean.

Talde gorritxoa nagusi izan da lehen zatiaren azken txanpan, eta pare bat abagune izan ditu. Partidako 39. minutuan, Jon Moncayolaren jaurtiketa kornerrera desbideratu du Dmitrovic Eibarko atezainak. Hurrengo jokaldian, epaileak baliorik gabe utzi du Chimy Avilak sartu duen gola, aurrelari argentinarra jokoz kanpoko posizioan baitzegoen errematea egin duenean.

Bigarren zatian, partidak erritmo biziagoa izan du, baina abaguneak urriak izan dira. Osasunak abagune paregabea izan du 56. minutuan, baina Dmitrovic atezainak armaginen gola eragotzi du, Chimy Avilaren erremateari erantzun paregabea emanda. Eibarren erantzuna 62. minutuan iritsi da, gutxigatik kanpora joan den erremate baten bitartez. Azken txanpan, Eibarrek falta jaurtiketen bitartez izan du norgehiagoka irabazteko aukera, baina Arbillaren eta De Blasisen jaurtiketak oso desbideratuta joan dira.

Fitxa teknikoa:

0 – Osasuna: Ruben; Nacho Vidal, David Garcia, Estupiñán; Roberto Torres (Brandon, 87. min), Moncayola, Brasanac, Rober Ibáñez; Chimy Avila (Juan Villar, 80. min) eta Marc Cardona (Ruben Garcia, 66. min).

0 – Eibar: Dmitrovic; Tejero, Oliveira, Sergio Alvarez, Arbilla (Pedro Leon, 87. min); Orellana (Edu Exposito, 67. min), Pape Diop, Escalante, De Blasis; Sergi Enrich (Charles, 63. min) eta Kike Garcia.

Epailea: Medie Jimenez. Txartel horiak atera dizkie Nacho Vidal, Chimy Avila, Brasanac eta David Garcia Osasunako jokalariei, baita Sergio Alvarez, Oliveira, Charles eta Arbilla, Eibarko jokalariei.


Jarri dute seinalea 1766ko Matxinada kalean

Dagoeneko seinaleztatu dute 1766ko Matxinada kalea. Iazko apirilaren 14an 250 urte bete ziren Azpeitian eta Azkoitian 1766ko Matxinada piztu zela, eta horren harira maiatzeko udalbatzarren aho batez onartu zuten kale horren izendatzea, Azpeitiko Kultur Mahaiak egindakon proposamenari oniritzia emanez eta matxinadaren memoria berresturatuz. Gaur, apirilak 12, jarri dute ikusgai kalea izenpetzen duen seinalea Bustinzuriko Errebaleko ibai aldean.

Urteetan zehar hainbat saiakera egin dira 1766ko gertaerari buruzko datuak artxibategietako ilunpetik atera eta herritarrengana iristeko. Bide horretan, Azpeitiko Kultur Mahaiak, Azpeitiko Udalak eta Maxixatzen Euskara Elkarteak egitarau berezia prestatu zuen iaz, matxinadaren 250. urteurrenaren harira. Aurten, aldiz, gertaeren inguruko bisita gidatua egingo dute apirilaren 22an. Bertan, matxinadak izan zuen ibilbide fisiko bera errepikatuko dute, eta gaur jarritako seinalearen parean emango diote amaiera ibilbideari.


Urtea 1.500 langaberekin despeditu genuen

Abendu akaberan azaroan baino 28 langabe sakandar gehiago zeuden izena emanda enplegu bulegoetan. Aurreko hilarekin alderatuz Arakil eta Irurtzun aldeko herrietan langabeziak behera egin zuen. 10 pertsona gutxiago daude zerrendetan, kopurua 184an geldituz. Altsasuko enplegu bulegoan, berriz, 38 pertsonek zerrenda gizendu zuten, 1.316ra iritsiz kopurua. Generoari erreparatuz gero, emakumezkoak dira gehienak: 828, hau da , %55,2. Gizonezkoak, aldiz, 672 dira, %44,8. Adinari dagokionez, lan bila dabiltzan sakandar gehienek (%52,26) 25 eta 44 urte artean dituzte: 784 dira (439 emakumezko eta 345 gizonezko). 45 urte edo gehiago dituzten langabe sakandarrak 522 dira (%34,6), haietatik 292 emakumezko eta 230 gizonezko. Azkenik, 25 urte baino gutxiago dituzten 94 gazte (%12,93) lan bila dabiltza (97na gizon-emakume). Sektoreak Langabe sakandarren erdiak, %50,4k, zerbitzuen arloan egin nahi luke lan, zehazki 756 pertsonek. Azaro akaberan baino 9 langabe gehiago. Zerbitzuen atzetik industria arloak du eskaera gehien. Sakandarren 511 eskaera jaso dira (%34,06), aurreko hilean baino 10 gehiago. Eraikuntzan 125 (%8,33) sakandarrek ari nahiko lukete, azaroan baino 7 gehiagok. Enplegu bulegoan 29 (%1,93) sakandar daude izena emanda lehen sektorean aritzeko, bat gehiago azaroarekin alderatuta. Azkenik, aurretik lanik egin ez duten pertsonen kopurua ere hazi egin da, bat gehiago dago, 79ra(%5,26) iritsiz.Nafarroa Herrialdean ere langabeziak gora egin zuen urteko azken hilabetean. 548 langaberekin 43.011 kopurura iritsi ginen. Haietatik 21.541 emakumezkoak dira eta, gainontzekoak, 21.470 gizonezkoak.Imelda Loreak Nafarroako Gobernuko Lan eta Arriskuen Prebentzioko zuzendari nagusiak, langabeziaren gorakada negatiboa dela esan du eta igoeraren intentsitate txikiari esker lan merkatuan bereziki zaurgarriak diren kolektiboen artean langabeziak behera egin duela baloratu du, hala nola gazteen eta emakumeen artean. Loreak langabeziak bi ekoizpen-sektoretan izandako beherakada ere azpimarratu du, hala nola zerbitzuetan eta nekazaritzan, baita aurretik lanik ez zuten pertsonen artean ere.Langabeziaren garapenaUrtea/hilabetea GuztiraGizonezkoEmakumezko2008 /065992353642008/128793954842009/061.2306196112009/12 1.3426307122010/06 1.4386667722010/12 1.500672828


Orioko Herri Ikastolak "Orio gara!" leloarekin jarri du martxan matrikulazio kanpaina

Ikastolan matrikulatzeko epea urtarrilaren 27tik otsailaren 7ra izango da zabalik.

Orioko Herri Ikastolak hasiera eman dio 2020-2021 ikasturteko matrikulazio kanpainari. "Orio gara!" lemapean kanpainak Orioko Herri Ikastola barru barrutik ezagutarazi du. Kanpaina aurkezteko prentsa agerraldian adierazi dutenez, "oinak Orion baina begirada munduan" dituzte ikastolan: "Garenetik mundua gelara ekarriz eta geletatik ikasleak mundura ateraz. Orio eraikitzen jarraitzeko gogo biziz gaude. Orioko Ikastolak ateak zabaltzen dizkio mundu zabalari. Guztiak besoak zabalik hartuko ditugu”.

Matrikulazio kanpaina urtarrilaren 27an hasi eta otsailaren 7an amaituko da (biak barne). Matrikula bulego ordutegian egin beharko da: goizez, 08:30etik 13:30era, eta arratsaldez, 14:30etik 18:30era. Familia liburua, nortasun agiriaren kopia eta umearen udal-errolda agiria aurkeztea beharrezkoa izango da. Matrikulazio epea zabaldu aurretik, gurasoentzako aurkezpen bilera, ate irekien jardunaldia eta haurraren garapena hizpide izango duen Alvaro Beñaranen hitzaldia antolatu dira. Beñaranen hitzaldia urtarrilaren 16an Ikastola aretoan egingo da arratsaldeko 17:00etatik aurrera. Informazio bilera urtarrilaren 17an, ostirala, izango da Ikastolako HH 2-3 espazioan. Bi bilera egingo dira, lehena euskaraz (17:00etatik aurrera) eta bigarrena (18:30etik aurrera) gaztelaniaz.

Ikastola gertutik ezagutu nahi duen ororentzat Orioko Herri Ikastolak ateak zabalduko ditu urtarrilaren 18an, larunbata, goizeko 11:00etatik 12:30era. Bertaratzen direnek informatu eta ikastolako txoko guztiak ezagutzeko aukera izango dute.


"Esperientzia txarretan ikasitakoei esker naiz orain naizena"

Udan fitxatu zuen Eibarrek, eta kontratua luzatu zion azkar asko, bikain ari zelako. Neguan, berriz, Sevillak nahi izan zuen, baina ez zen joan. Taldeko onenetakoa da, zutabeetako bat.


Herritarrentzako Port Aventurara bidaia antolatu dute Foruan

Foruko Udalak herriko auzotar guztientzako bidaia antolatu du Port Aventurara. Irteera abuztuaren 30etik irailaren 4ra izango da, hala ere, joateko asmoa duten herritarrek uztailaren 10a izango dute izena emateko azken eguna.Saloura (Herrialdeko Katalanak) joateko dauden lekuak mugatuak direla azaldu dute, eta telefonoz erreserbarik ez dutela hartuko diote. Hala, irteerara joan gura duten horiek guztiek Kultur Etxera jo beharko dute astelehenetik barikura, 17:00etatik 20:00etara.Irteeraren prezioa izena ematen duten lagun kopuruaren araberakoa izango dela jakinarazi du udalak.


Carlos Vela (Reala): "Taldean batasuna izateko une da hau". Azken doa Reala


Banatu dituzte Irurako Xare Txapelketako garaikurrak

Ostiralean Irurako Xare Txapelketako finalak jokatu zituzten Ametsa Trinketan, bost mailatan.

Bosgarren mailan, Janirek eta Ander C.-k osatutako bikoteak irabazi zuten txapelketa, Ander M. eta Unaik osatutako bikoteari 19-20 irabazi eta gero.

Laugarren mailan, Urko eta Xuban izan ziren garaile, Paulari eta Eñauti 25-8 irabazi eta gero.

Hirugarren mailako finala ere estu joan zen. Arkaitz eta Aimar izan ziren txapeldun, Nora eta Ekiren aurka 30-26 irabazi ostean.

Bigarren mailan, Matxalenek eta Aimarrek 35-27 irabazi zuten Oier eta Urkoren aurka.

Eta lehen mailan, berriz, Oier eta Iker izan ziren txapeldun, Gonzalo eta Aitorren aurka 35-27 irabazita.


Sektore arteko itunerako prest da ELA, baina ekintza sindikalari eusten badio

Muñozen sindikatuak dio patronalak ez diela argitu bake soziala exijituko ote duen. ELAk garbi utzi du ez duela onartuko halako klausularik

ELAk ez ditu eskuak lotu nahi sektore arteko akordio orokor baten truke. Sindikatuak argi dauka sindikalismoa egiten jarraituko duela, eta sindikalismo horrek grebak eta, oro har, mobilizazioak eragiten baditu, —adibidez Bizkaiko zahar etxeen sektorean gertatzen ari dena—, modu librean hartutako erabakien ondorio izango da. Alegia, euskal itunak babesteko Confebasken sektore arteko esparru hitzarmenaren hitzezko eskaintzari erantzuteko prest dago, negoziatzen hasteko prest, baina aurretik garbi utzita ez diola uko egingo ekintza sindikalari; hau da, ez duela bake soziala emango trukean.

Adolfo Muñoz buru duen sindikatuak azaldu du 2011n, Jose Luis Rodriguez Zapateroren lan erreformaren harira, Confebaskekin negoziatu zuela sektore arteko akordio bat euskal itunei lehentasuna emateko Espainiakoaren aurrean, baina lurraldeetako patronalek enpresetan bake soziala eskatu zutela trukean. 2013ko uztailean beste saio bat egon zen euskal esparrua babestuko zuen akordio orokor hori lortzeko. Artean Iñigo Urkullu lehendakaritzara iritsi berria zen, eta hark sustatuta negoziatu zuten LABek, CCOOk eta UGTk lurraldeetako patronalekin, luze gabe ehunka milaka langile itunik gabe geratuko zirelako mehatxupean. Porrot handi bat izan zen hura ere. «Confebaskek 2011n exijitu zuena mahairatu zuen berriro», dio ELAk ohar batean.

Bizkaiko merkataritza

Orain bada, ordea, berritasun bat iraganeko saio horiekin alderatuta. Confebaskek ez dio bake sozial horri erreparatu bere hitzezko eskaintzan, sektore arteko ituna egiteko, Bizkaiko merkataritzan lortutako esparru hitzarmena aipatu duelako eredu gisa. Akordio horrek ez du jasotzen bake soziala bermatzeko klausularik. Baina, ELAk ez du oraindik jaso patronalaren erantzunik, aurreko egunetan bake sozialaren baldintzaz egindako galdera zuzenari buruz. Adolfo Muñoz idazkari nagusi duen sindikatuak ohartarazi du patronalak 2011n eta 2013an zuen jarrera aldatu ez badu ez dagoela ezer negoziatzerik, «ELAk ez diolako sekula uko egingo sindikalismoa egiteari».


Hilaren 17an odola emateko aukera izango da Antxon

Txandaka sartu beharko dira Kultur Etxean.

Hilaren 18an odola eman ahalko da Pasai Antxoko Kultur Etxean, 18:30etaik aurrera. Osasun zentroan jende pilaketak ekidite aldera, Pasai Antxoko Odol Emaileen Elkarteak odol emate saioa kultur etxean egitea erabaki du berriz ere. Bertaratzen diren herritarrak, txandaka sartuko dira.

Alarma egoeran izanagatik ere, antxotarren erantzuna nabarmendu du elkarteak, maiatzeko saioan 29 odol poltsa bildu ziren eta.


Eguraldia lagun, hasi da alebin mutilen Azpeitia Cup

Gaur, apirilak 21, eman diote hasiera aurtengo alebin mutilen Azpeitia Cup txapelketari. Eguraldia lagun, jende ugari hurbildu da Garmendipeko zelai artifizialera partidak ikustera. Igandera arte luzatuko da txapelketa.

Zortzi multzotan banatuta ekin diote taldeek sailkapen faseari; bosna taldeko bost multzo eta seinako hiru daude. Gaurkoan lau multzok jokatu dituzte partidak, eta bihar beste lauk. Bihar, zapatua, 09:00etan ekingo diote berriro txapelketari eta azken partida 19:00etan izango da. Multzo bakoitzeko lehendabiziko bi taldeak izango dira, sailkapen fasean aurrera eginez, igandeko azken jardunaldian lehiatzeko aukera izango dutenak; hamasei, guztira. Igandean, hilaren 23an, launa taldeko lau multzotan banatuta jokatuko dute, eta multzo bakoitzeko txapeldunek lortuko dituzte ekainean lehiatzeko txartelak. 09:30etik 15:00etara jokatuko dituzte partidak igandean.

43 taldek eman dute izena aurtengo alebin mutilen Azpeitia Cup txapelketan, eta horietatik lau bakarrik izango dira ekainaren 9tik 11ra jokatuko den azken fasean lehiatzeko txartela eskuratuko dutenak.

Talde gehienak –35 talde, alegia– Euskal Herrikoak dira: Arabakoak 6, Bizkaikoak 8 eta Gipuzkoakoak 21. Azken horien artean, berriz, 13 dira Urola Kosta eskualdekoak: Lagun Onak, etxeko kluba, lau talderekin ari da parte hartzen; Azkoitiko Anaitasunak hiru izango ditu lehian; Zumaiakok bi talde aurkeztu ditu; eta Zarauzko eta Orioko talde bana ariko da Azpeitiko txapelketan. Espainiako zortzi taldek osatuko dute parte hartze zerrenda: Errioxako eta Kantabriako launa taldek.

(Argazkiak: Nerea Uranga)


Emanaldi bakarrarekin

Ez dakit zenbat emanaldiko tartea eman behar zaion telebista saio bati bere horretan berretsi edo etxera zuzen bidaltzeko. Zalantzan nengoen bi emanaldi aski ote ziren ETB2k estreinatu berri duen Implicada saioa tentuz juzkatzeko. Baina bi emanaldiak izan dira tumatxak —ei, lasai, saioaren aurretik jada erabiltzen genuela adjektiboa—: erakutsi digute gertuko errealitate ezezagunetan nola sartu den Ana Urrutia eguraldi aurkezlea, hemendik aurrera La Tempi edota Chochete ere deitu ahal izango duguna —oraintxe ulertuko duzue zergatik—.

Ijitoen kulturari buruzkoa izan nahi zuen lehenak. Ea, egin dezagun ariketa: ijitoez ari garela, zer erakuts dezakegu telebistan? Ijito ezkontza bat; ondo. Meza ebanjelari bat; primeran. Azoka bat; bikain! Zertarako burua gehiago estutu, ezta? Gaizki diot, gai labainagoak ere hunkitu zituzten, adibidez politika. Ijito batek: «EAJkoa naiz, itsu-itsuan». Urrutiak: «Independentista?». «Tira, hainbesteraino ez», ijitoak —ez al dizu esan EAJkoa dela?—; «Elkarrekin indartsuagoak gara». Kazetaritza ikuspuntutik oro har zen saio kaskar xamarra, galdezka ea oraindik ezkontzetan emakumeei egiten zaien zapiaren froga. Argi dago ez duela ikusten Cuatro kateko Palabra de gitano. Kontuan hartzekoak, halaber, saioa editatzean tartean sartzen dituzten Urrutiaren oharrak. Auzolotsaren mugan: «Nik jarraitzen nuen nire gurutzada feministakin», egiteagatik galdera pare bat emakume ijitoen gainean.

Gurutzada feminista bat egin nahi bazuen aski zuen bigarren saioan emakumearen gorputzaren erabilera kritikoki aztertzea. Baina horren ordez parte hartu zuen emakumeak objektu gisa erabiltzen dituen hainbat ekitalditan. Erotismoaz omen zen saioa. Estutu dezagun burua berriz: argazki erotikoen saio bat, barra amerikarreko klase bat, azpiko arropa erakusteko desfile bat. Dena halako hausnarketekin: «38 taila izateak ez du derrigor esan nahi erotikoa izatea». Eta ipur-masail, izter, paparreko irudi dosi justuekin. Pasa gabe, euskaldunak garela. Irakaspen gisara, hauxe: «Norberak bere gorputzarekin egin dezala nahi duena». Eskerrik asko, Ana Urrutia, baimena emateagatik.

Zalantzan nengoen bi emanaldi aski ote ziren Implicada saioa tentuz juzkatzeko. Baina uste dut badaudela emanaldi bakarrarekin etxerako bidea hartzea hobe luketen telebista programak.


Torrak xingola horiak kenduko ditu, arartekoaren gomendioak jarraituz

Rafael Riboren txostenaren arabera, neurriak «salbuespenezkoa» izan behar du, hauteskunde aldian «neutraltasun politikoa» mantentzeko. Generalitatea xingolak ordezteko aukerak aztertzen ari da

Kataluniako Gobernuak arartekoaren esanari jarraituko dio, eta eraikin publikoetatik kendu egingo ditu «preso politikoei» erreferentzia egiten dieten sinboloak: pankartak eta xingola horiak. Nola egingo duen, hori dago argitzeko. Rafael Ribo Kataluniako arartekoak atzo azaldu zuen bere txostena —izatez, ostiralerako aurkeztu zion gobernuari—, eta Generalitateari gomendatu zion ikur horiek guztiak kentzea, hauteskunde garaian «neutraltasun politikoa» mantentze aldera. Ñabardura egin zuen: izan dadila «salbuespenezko» neurri bat, datorren maiatzaren 26an Europako Parlamenturako hauteskundeak egin artekoa. Torra bere gertukoekin bildu zen, eta iluntzean jakinarazi zuen arartekoaren aholkua errespetatuko duela, nahiz eta berez ez den loteslea.

Baina segidan erantsi zuen ez duela berak emango ikurrak kentzeko agindua, eta, gainera, aztertzen ari direla ikur horiek ordezkatzeko zer beste aukera dauden. Espainiako hauteskunde batzordea gaur 17:00etan elkartuko da, eta espero da Generalitateak hori baino lehen argituko duela, zehazki, zer egingo duen. Atzo gauean, Generalitateko jauregiko pankartak betiko balkoian jarraitzen zuen, eta dozenaka herritar bilduak ziren eraikinaren aurreko Sant Jaume plazan, hauteskunde batzordearen agindua salatzeko.

Gobernuak xingola horien defentsa egin du, nolanahi ere. Iluntzean zabaldutako oharrean hala adierazi zuen: «Katalunian eta munduan, beren gizarteetatik injustuki urrutiratutako pertsonak gogoratu eta aitortzeko ikurrak dira xingola horiak». Ez direla ikur partidista bat berretsi zuen, eta beti adierazpen askatasunaren alde egingo duela erantsi.

Espainiako hauteskunde batzordeak ikur horiek kentzeko eskatu zion Generalitateari martxoaren 11n; 48 ordu eman zizkion. Ezezkoan egon da Torra orain arte, eta batzordea gaur da biltzekoa, aztertzeko Torrari isun ekonomiko bat ezarriko dion —300 eta 3.000 euro artekoa— edo auzia fiskaltzaren esku utziko duen. Ikurrak gaur kentzen badituzte zer gertatuko den ere ikusgai dago.

Joan den asteko ultimatumaren ondoren, bere kabuz hasi zen auziari buruzko ebazpen bat osatzen, Rafel Ribo ararterkoak berak berak atzo azaldu zuenez. Eta zehaztu zuen ostiralerako Generalitateak bazuela txosten horren berri. Torrak, baina, puntu argitzeko eskatu zion arartekoari herenegun. Adibidez, zeintzuk diren eraikin publikoak, noiz arte irauten duen «hauteskunde garaiak», eta ea Generalitateari dagokion jendeak eraikin publikoetan jarritako sinboloak kentzea. Arartekoaren ebazpena beteko zuela esan zuen Generalitateak atzo; arartekoaren ebazpena zein zen jakinik, beraz.

Ribok azpimarratu nahi izan zuen iazko irailean auziari buruz azaldutakoari eusten diola, hala ere. Ciudadanosek xingola horiak kentzeko kanpaina bat hasi zuen orduan, baina arartekoak adierazpen askatasuna mugatzearen kontra egin zuen: «Harrigarriak edo artegagarriak izan arren, sinbolo horiekin adierazteko erabateko askatasuna dago».

Casado eta 155.a

Xingola horiak eraikinetatik kendu nahi ez izatea jokabide «elektoralista» da, Isabel Zelaa Espainiako Gobernuaren bozeramaileak atzo goizean adierazi zuenez. Gaineratu zuen Generalitateko presidentea desobedientziaren «marra» igarotzetik gertu zegoela. Pablo Casado PPren liderrak, berriz, Katalunian konstituzioaren 155. artikulua ezartzeko eskatu zion atzo berriro Espainiako Gobernuari. Carmen Calvo Espainiako presidenteordearen ustez, baina, 155.a era «iraunkorrean» ezartzea ez da konstituzionala.


Aintzane Ezenarro: "Jokoan dago bakea atzeraezina izatea"

Aralarrek Aretxabaleta aukeratu zuen atzo arratsealdean hauteskunde kanpainako ekitaldia burutzeko. Bertan izan ziren , Debagoieneko beste hainbat zerrendabururekin batera, Inaxio Garro, Aralarren Aretxabaletako alkategaia eta Aintzane Ezenarro legebiltzar taldeko bozeramailea.


60 autok lehiatuko dute bihar, XIII. San Miguel Rallysprinta

16:00etan irtengo du Etxebarritik Elgoibarrera lehen parte hartzaileak. Errepidea 15:00etatik itxita egongo da. Sariak Markina-Xemeingo udaletxe aurrean banatuko dituzteGehienezko kopurua beteta, 60 autok hartuko dute parte bihar, Etxebarria eta Elgoibar artean lehiatuko den XIII. San Miguel Rallysprintean. Hamaika eskuderiak antolatutako proba Euskal Herriko Txapelketako zazpigarren hitzordua izango da.16:00etan irtengo du lehen parte hartzaileak Etxebarritik Elgoibarrera. Guztira, 101,900 km distantziako ibilbidea egin beharko dute autoek. Hiru bider pasatuko dira herri bien artean egongo den kronometratutako 10,550 km-ko tartetik. Etxebarritik Elgoibarrera doan errepideko azken etxeetatik 500 metrotara hasiko da denboraz neurtutako tartea, eta Elgoibartik Etxebarrirantz dagoen lehen bihurgunean amaituko da, errepide nagusiko biribilgunetik (N-634) 700 metro ingurura.Autoek ostean Ixuatik egingo dute buelta Etxebarrira. Galartza industrigunean egongo da kokatuta asistentzia gunea.Maila handiaRallysprintetan aritzen diren pilotu eta kopilotu onenek parte hartuko dute San Migueleko norgehiagokan. Bertan egongo dira Aingeru Castro eta Alaitz Urkiola BMW M3 autoagaz Euskadiko Txapelketako lehen postuari eusteko prest. Iban Tarsicio Fernandez eta Iñigo Peña (Mitsubishi EVO IX), Enrique Barrenetxea eta Anartz Onaindia (Mitsubishi EVO IX), Joxe Labaka eta Aitor Otaegi (Mitsubishi EVO V) eta Iñigo Olabegogeaskoetxea eta Iñaki Narbaiza (BMW M3) ere txapelketako lehen postuetan dabiltza, eta San Miguel irabazteko borrokan egongo dira.Lea-Artibaiko eta Busturialdeko pilotu eta kopilotuak ere egongo dira norgehiagokan. Horrela, Aitor Saizarrek eta Iskander Kobeagak (Renault Clio Sport), Garikoitz Lopezek eta Urko Pagoagak (Citroen Saxo Vts), Oihan Erkiagak eta Bernat Iraolagoitiak (Citroen Saxo Vts), Jose Lekuonak eta Maite Lekuonak (BMW 320i), Jose Javier Aginagak eta Josu Bernaolak (Seat 124 FL), Ioritz Abaroak eta Jonatan Zabalak (Citroen Saxo Vts), Eñaut Iturriagak eta Iosu Gerekizek (Megane Koupe), Ander Bikandi kopilotuak eta Ramon Muniozguren pilotuak hartuko dute parte, besteak beste.Biharko rallysprinta Euskal Herriko eta Bizkaiko txapelketetarako puntuagarria izango da, eta sari banaketa ekitaldia Markina-Xemeingo Goiko Portalean egingo dute, udaletxe aurrean, 22:00etan.


Esteban: "EAEko eta Nafarroako gobernuek kontrola berreskuratuko dute"

EAJren Kongresuko bozeramaileak oso begi onez ikusten du alarma egoera luzatzeko bozketan baiezkoa ematearen truke Sanchezekin egindako akordioa, baita Bizitzeko Gutxieneko Sarreraren ingurukoa ere.

Aitor Esteban EAJren Kongresuko bozeramaileak "oso positibotzat" jo du koronabirusak sortutako alarma egoera seigarren aldiz luzatzeko bozketan baiezkoa ematearen truke Espainiako Gobernuarekin lortu duten akordioa, deseskalatze prozesuan "EAEko eta Nafarroako gobernuek kontrola berreskuratuko" baitute eta Iñigo Urkulluk zein Maria Chivite presidenteek hori kudeatzeko erabakiak "euren kabuz" hartu ahal izango baitituzte. "Gure instituzioen eskumen guztiak berreskuratuko dituzte" gaineratu du.

Bideo bidez zabaldutako adierazpen batzuetan, Estebanek esan du "oso positiboa" dela lortutako akordioa eta EAJk zein Eusko Jaurlaritzak "Espainiako Gobernuari behin eta berriz eskatutakoaren" ildotik doala.

Hala, euskal instituzioek "kontrol osoa berreskuratuko" dutela nabarmendu du eta Urkulluk zein Chivitek "norbere lurraldearen gaineko kontrola" izango dutela alarma egoeraren neurriak eurei hobekien iruditzen zaizkien moduan aldatzeko, kentzeko etab.

Ildo horretan, hartuko dituzten erabakiak Sanchezek orain arte erabakitakoaren gainetik egongo direla zehaztu du.

Bizitzeko Gutxieneko Diru-sarrera

"Modu honetara, herritarren interesetarako oso positiboa izan den aste bat bikain bukatzen dugula iruditzen zait" esan du, "alarma egoeraren inguruko akordio honez gain, Bizitzeko Gutxieneko Diru-sarreraren inguruan egin duguna gehitu behar baitzaio".

Izan ere, EAJk akordioa itxi du Espainiako Gobernuarekin Bizitzeko Gutxieneko Diru-sarreraren eskumena urriaren 31a baino lehen Eusko Jaurlaritzaren eta Nafarroako Gobernuaren esku gera dadin eta bi erkidegoek "duela urte askotatik" zituzten beste laguntzekin koordina ahal izan ditzaten.

"Arazo juridiko bat zen, baina konpondu dugu, autonomiari eutsiz, eta beraz, autogobernuari eutsiz" azaldu du. "Interesgarria da ikuspuntu ekonomikotik, eta dudarik gabe, herritarrekiko gertutasun zein eraginkortasun ikuspegitik ere bai" nabarmendu du.